text:
Nyika Ilibandalele: Kasimpe kamu Bbaibbele Munyika Iipilingene
“Ulainda kubaa busongo ooyo uulizyi kabotu Bbaibbele lyakwe, alimwi kuti kapona kweendelanya ancoliyiisya. Kuli lwiiyo lwazilengwa leza lujanwa mu Bbaibbele, kapati mubbuku lya Matalikilo, Joobo, Intembauzyo, Tusimpi, Mukambausi, Izaya amubbuku lyokwa Ezekiya, kwiinda muciiyo cili coonse cinga cajanwa mu Zikolo zipati amu Maganda muyiilwa zilengwa leza anyika iino. Kuli tubeela twakasimpe tupati tusyangidwe mu Bbaibbele, pele tweelede kusanyangulwa mumuuya wabulemu, nkaambo “[Yahuwah] ulabakazya boonse aabo balisumpula pele upa luzyalo kuli baabo balicesya” - Jakobo 4: 6. [Simalelo] wesu wakati- “ Ndakulumba webo, O Taata, [Simalelo] wajulu anyika, nkaambo Webo wakabasisa zintu eezi basongo abacenjede, akuziyubunwida bana bavwanda mbuli boobu. Inzya Taata nkaambo oobo mbookayanda”- Mateyo 11:26, 26.” (Terra Firma: Earth Not a Planet, Proved from Scripture, Reason, and Fact, David Wardlow Scott, p.166)
Ansi aawa, tulatondezya twaambo tumwi ooto twakapa kuti nkamu ya WLC ikumbatile masimpe aakuti “Nyika Ilibandalele naa ililandabele.” Ootu twaambo tatuli twaambo tulikke pe ntotukonzya kupeda bumboni bwa mbaakani eeyo mpotwiimvwi swebo pe. Pele eeci, ceelede kukosozya makani akaambo akukulwaizya muntu uli woonse kuti alitalikile lwakwe mwini kuvwuntauzya ciiyo ciyandika eeci alimwi cikopa maanu kapati, mumuuya wakusyomeka.
Tacili cintu cuubauba kusukumina ambali zintu zyoonse nzyookazyibide kucengwa mulwiiyo lwaanyika, pele kwiinda muluzyalo lwa Taata, cilakonzyeka kucitika eeci. Mupailo wesu ngwakuti webo ubikke ambali mizeezo njojisi kale amanjezyeezya aako anze acibuye camulyango kotana njila mukati kuti utalike kuvwuntauzya masimpe, kutegwa ubaa muzeezo uusalala amuuya wamoyo uusyomeka.
“Kasimpe kunyina nokayoowa kuvwuntauzyigwa kumaninide pe” (David Wardlow Scott)
Bumboni bwa
Bbaibbele bugwasyilizya masimpe aakuti Nyika iliimvwi nji Kiibandalele:
Inyika Iliimvwi
nji mucibaka comwe:
- Amuyoowe munsi Lyakwe, nyoonse nomuli munyika: nyika ayalo iliimvwi nji, cakuti tiikonzyi kuzungaanyigwa. (1 Makani 16:30, KJV)
- Yahuwah nguulela,Ulisamide bulemu; Yahuwah usamide nguzu, eezyo Walo nzyalisamikide Lwakwe: Nyika ayalo ilisimpidwe, cakuti tiikonzyi kuzungaanyigwa. (Amulange Ntembauzyo 93:1.)
- Kobaambila aabo batamuzyi Yahuwah kuti nguulela: nyika ayalo ilisimpidwe cakuti tiikonzyi kuzungaanyigwa: Walo nguyoobeteka bantu mubululami. (Amulange Intembauzyo 96:10.)
- Komutembaula Yahuwah, O muuya wangu. O Yahuwah Elohimu wangu, webo uli mupati kapati; webo usamide bulemu akubekabeka. . . . Nduwe Ookalazyika musemo wanyika, kuti utakazwisyigwi lyoonse kutamani. (Amulange Intembauzyo 104:1, 5.)
Inyika azilengwe zyajulu zyikobeledwe aa mulengalenga:
Mpoonya Elohimu wakati, Akube mulengalenga akataa meenda, kuti waandaanye meenda kuzwa kumeenda. Nkabela Yahuwah wakabamba mulengalenga, akwaandaanya meenda aakali kunsaa mulengalenga kuzwa kumeenda aakali atalaa mulengalenga: nkabela cakacitika oobo. Mpoonya Elohimu wakaita mulengalenga kuli ndi Julu.Eelyo igoko acifumofumo bwakali buzuba bwabili. (Amulange Matalikilo 1:6-8.)
Aawa tujana kuti Yahuwah wakalenga lukwakwa lwajulu kwiinda mukwaandaanya “meenda aayo aakali kunsaa mulengalenga kuzwa kumeenda aakali atalaa mulengalenga.” Kwiina abumbi mbocinga cainda kusalala kwiinda waawa pe; kuli meenda ncobeni kunsaa mulengalenga aatala lya mulengalenga.
Amumutembaule walo, inywe nomajulu aamajulu, alimwi inywe nomeenda aali atalaa majulu. (Intembauzyo 148:4, KJV)
Kweendelanya bwaamba Matalikilo 1:6-8, caamba kuti kuli meenda kunsaa mulengalenga aatala lya mulengalenga.
Ibbala lyakasandulwa kuti “mulengalenga” aawa ngu H7549:
H7549- râqîya'
Ncoliiminina kweendelanya a BDB:
1) cibaka cipapalele (ciyumu), cibanda, mulengalenga
1a) cibanda (cipapalele mbuli tabule, kutabilila)
1b) mulengalenga (ciyumwido cajulu citabilila meenda atala lyaco)
1b1) cakali kuteelelwa aba Hebulayo kuti nciyumu alimwi cikwabilide 'meenda' atalaa ncico
BDB ulanganya mulengalenga kuti wiiminina “ciyumwido cajulu citabilide meenda atala lyaco,” alimwi ulayungizya akuti cakali “kulangwa aba Hebulayo kuti cakali cintu ciyumu ciyumwide 'meenda' atala lyaco.”
Muyanda wabbala H7549 ( râqîya') ngu H7554 ( râqa ') eelyo lyaambwa mubbuku lya Strong kuti:
“muyanda wabbala lyakaindi; kutwa nyika (citondezyo kuyandisya amoyo woonse); kukwakwamuna (mbuli kubelesya nsando); kuvwumbilila (alubulo mbuli masenke): - kufula, kukwazamuna (atala, kukwakwamuna mbuli masenke), kuganta, koolola” - Strong's Concordance
Mulengalenga ooyo uuyumwide meenda atala lyawo kulangika kuti ngomuyanda wabbala lyakuti ciyumu, mbuli cintu cakwakwamunwa ansando kuti cibe mbuli senke nokuba cikwankwani cipapalele.
Mangwalo aya kumbele kwaamba kuti zilengwa leza zyamulengalenga zyakabikkwa mukati ka mulengalenga ooyu.
Mpoonya Elohimu wakati, Akube mimuni mumulengalenga wakujulu kuti yaandaanye buzuba kuzwa kubusiku; alimwi ibe zitondezyo, zyaziindi zyamwaka, amazuba, amyaka: Alimwi ibe mimuni mumulengalenga wakujulu kuti ipe mumuni atalaa nyika: nkabela kwakaba oobo. Mpoonya Elohimu wakabamba mimuni mipati yobile; mumuni mupati kuti kuuyendelezya buzuba, alimwi amumuni musyoonto kuti kuuyendelezya busiku: walo wakabamba anyenyezi azyalo. Alimwi Elohimu wakiianzika mumulengalenga wakujulu kuti ipe mumuni atalaa nyika, Alimwi akweendelezya buzuba abusiku, alimwi akwaandaanya mumuni kuzwa kumusinze: alimwi Elohimu wakabona kuti cakali cibotu. (Amulange Matalikilo 1:14-18.)
Mangwalo alaamba mumulaka muubauba kuti:
(1) Kwakali meenda kunsaa mulengalenga alimwi aatalaa mulengalenga. (Amulange Matalikilo 1:6-8)
(2) Zilengwa leza zyakujulu zyakabikkwa mukati kamulengalenga. (Amulange Matalikilo 1:14-18.)
Mulengalenga ncintu ciyumu ciimvwi akataa zilengwa leza:
Mucibalo citobela aawa, Elihu mumubandi wakwe a Joobo wakayumya kwaamba ceeco ncotwaiya kale kuzwa Kumalengelo mubbuku lya Matalikilo, kuti mulengalenga waandaanya meenda alimwi uutabilide zilengwa leza zyakujulu muyumu akwiima nji. Amubikkile maanu kuti Elihu nabelesya bbala lya H7554 ( râqa '), imuyanda wabbala lya mulengalenga, eelyo liiminina kuti “kukwakwamuna (kwiinda mukubelesya nsando); kuvwumbilila (amasenke naa cikwankwani calubulo): - kufula, kukwakwamuna, kuladamuna (atala, koolola, muzikwankwani), kugantaganta, kuladamuna.”
Hena webo anguwe wakaanzika [H7554 ( râqa ')] mulengalenga, muyumu nta, alimwi uuli mbuli cimbonimboni? (Joobo 37:18, KJV)
Lino, atusanyangule kampango aako kaambwa ziindi zinjaanji kuti katabilila muzeezo wakuti nyika nimbumbulu alimwi ilibundumene mbuli bbola:
Ngonguwe uukkede atalaa kuzinguluka [H2329- chûg ] nyika, alimwi bantu bayo bali mbuli nsozi; ooyo wakaanzika majulu mbuli ndembela, akulandabika ngawo mbuli civwuka cakukkalila. (Izaya 40:22, KJV)
Ibbala libelesyegwa waawa lyaamba “ kuzinguluka” ngu H2329] ( chûg). Lyaamba cigaminina kuti kuzinguluka, nzila yakuzingulukila, alimwi inga lyaambilizya akuti mulengalenga wakujulu. Kunyina pe nolyaamba kuti “bbola” nokuba “cinkuli”.
H2329 - chûg
BDB Ncoliiminina
1) kuzinguluka, nzila yakuzinguluka, kucingilila
2) (BDB) mulengalenga (wamajulu)
Ibbala lya H2329 ( chûg) kunyina nolyaambilizya cintu cili mbuli bbola naa cinkuli. Mushinshimi Izaya, keendelezyegwa a Moza usalala, wakasala mabala aayebeka aawa; walo taakabulide bbala lyakuti “bbola” pe, mbuli mbomunga mwabona mukampango katobela:
Walo uyookuwaala ncobeni webo mbuli bbola [H1754- dûr] munyika ili kulaale . . . (Izaya 22:18, KJV)
Izaya, eelyo naakali kwaamba bbola wakalemba bbala lyakuti H1754 ( dûr) kutali lya H2329 ( chûg). Ootu ntwaambo twaandeene.
Cintu ciyandika kubikkila maanu aawa ncakubona kuti bbala lya H2329 ( chûg) inga lyaambilizya akuti “mulengalenga wamajulu”, eeco ncecintu cilibonya kabotu kuti ncoliiminina mbulyaabelesyegwa mukampango aaka.Atulange bbala eeli alimwi:
Ngonguwe uukkede atalaa kuzinguluka [H2329] - chûg] nyika, alimwi bakkede mulinjiyo bali mbuli nsozi; nguuyalide majulu [8064 – shâmayim] mbuli mulembo, alimwi ngowaalandabika mbuli civwuka cakukkalila. (Izaya 40:22, KJV)
Aaka kampango katwaambila kuti Yahuwah ulikkede atalaa mulengalenga wamajulu atalaa Nyika1 alimwi kuzwa kulubazu Lwakwe ooko, bantu bakkede aNyika balibonya mbuli nsozi. Yahuwah, ncobeni, nkwali koonse koonse alimwi tacaambi kuti inga watyankila meso Aakwe kuti ababone kabotu bantu bakkede a Nyika pe, pele cifwanikiso eeco Izaya mushinshimi ncatondezya cilamvwika munzila iisalede.
Eeci cibalo citwaambila kuti Yahuwah nguulandabika majulu [H8064 - shâmayim] mbuli “mulembo” alimwi ulaanzika majulu mbuli “civwuka”. Ibbala libelesyegwa kwaamba “majulu” aawa ndibbala ndeenya lyaambwa ku Matalikilo liiminina mulengalenga:
Alimwi Elohimu wakaita mulengalenga [H7549 - râqîya' ] kuti Ijulu [shâmayim]. Nkabela igoko naa mangolezya acifumofumo bwakali buzuba bwabili. (Amulange Matalikilo 1:8.)
Mushinshimi Izaya ncasoleka kwaamba aawa ncakuti Taata Yahuwah ukkede atalaa mulengalenga ooyo waanzikidwe atalaa Nyika mbuli civwuka. (Lyoonse Mangwalo alainduluka kwaamba kuti Yahuwah nguulandabika majulu, naa shâmayim : Intembauzyo 104:2, Joobo 9:8, Izaya:40:22; 42:5; 44:24; 45:12; 51:13, Jelemiya. 10:12; 51:15, Zakaliya. 12:1)
Mushinshimi Izaya utwaambila kuti Taata Yahuwah ukkede atalaa mulengalenga ooyo ngwalandabika atalaa Nyika mbuli “mulembo” naa “civwuka”. (Amulange Izaya 40:22.) Aaka kampango inga tiikamvwugwa munzila yamusyobo ooyu kuti nyika niyali muciimo cambumbulu, bbola nokuba cinkuli.
Elifazi, mubbuku lya Joobo, ulazumina akusandulula ooku, nkaambo walo waamba kuti Yahuwah uleendeenda atalaa chûg(H2329]), ibbala ndeenya ndyaakabelesya alakwe Izaya naakali kwaamba mulengalenga wajulu:
Makumbi aasisinkene ncecilivwumbyo cakwe, kutegwa atabonwi; alimwi uleendeenda kuzinguluka [H2329] - chûg] wa kujulu [H8064 – shâmayim]. (Joobo 22:14, KJV)
Elifazi wakali kusyoma ncobeni kuti Yahuwah wakakkede [ukkede] atala lya mulengalenga.
“Hena Eli tali mubulamfu bwa kujulu[H8064 – shâmayim]? Alimwi amulange bulamfu bwa nyenyenzi, mbozili kulaale!” (Amulange Joobo 22:12.)
Solomoni, mubupanduluzi bwakwe mwapandulula makani aa Malengelo, uyumya kwaamba ncitwaiya kale kusikila waawa kuzwa muli zyeezyo zyakalembwa a Mozesi, Izaya amulembi wabbuku lya Joobo:
“Eelyo naakasimpika majulu [H8064 – shâmayim], Ime ndakaliko: eelyo naakabikka mubalo [H2329 – chûg] atalaa lyamaanzi malamfu: Eelyo walo naakabikka makumbi kujulu: naakayumya musemo watusensa twa meenda malamfu: Eelyo walo naakabikkila lwizi migaano yalo, kuti meenda atasotoki mulawo wakwe: eelyo walo naakabikka musemo watusensa twanyika.”(Tusimpi 8:27-29,KJV)
Aawa alimwi, tulajana bbala ndyeenya lyakabelesyegwa mukwaamba mulengalenga, nokuba majulu , ibbala lyakuti: chûg H2329
Solomoni mukampango kalaatala aawa, wiinduluka kwaamba mumajwi amwi eeco Yahuwah ncaakacita mumvwiki ya Malengelo (Amulange Matalikilo 1:2.) Mubwini, kulangikaanga Solomoni wakali kwaamba waawo mulengalenga mpuusimpidwe mumeenda malamfu, nkaambo walo ulasalazya kwaamba namanizya kwaamba kubamba majulu [H8064 – shâmayim] kuti chûg H2329 lyakaanzikwa “atalaa bulamfu bwameenda.” Bupanduluzi abumwi buteeleleka mbwakuti Solomoni aawa, waamba mulenga wacaanda ooyo ngwaakabamba Yahuwah kutegwa akungilile lwizi loonse antoomwe, nkaambo uya kumbele kusalazya kwaamba kuti:
Wakapa lwizi mulazyo wakwe, kuti meenda atasotoki mulazyo wakwe: eelyo naakabikka musemo wanyika (Tusimpi 8:29, KJV)
Kutabikkila maanu aawo ayeeme bupanduluzi buli boonse mpayaamide muntu, kuli cintu comwe buyo camasimpe: kunyina pe nyika mpoyaambwa kuti ili muciimo cambumbulu, bbola nokuba kubundumana mbuli cinkuli pe. Zyoonse zyaambwa muBbaibbele kusikila waawa zilatondezya cakutamamanya kuti nyika ilipapalede alimwi ilikobeledwe a lukwakwa lwa mulengalenga wakujulu.
Lino atuvwuntauzye cilengaano ceebeka cimwi eeco ncaakalemba mushinshimi Ezekiya:
“Lino cakacitika kuti mumwaka wamakumi otatwe, mumwezi wane, mubuzuba bwasanu bwamwezi ooyo, eelyo Ime neekakkede akataa bazike kumbalaa mulonga wa Cheba, majulu [H8064 – shâmayim] akajulwa, mpoonya mebo ndakabona zilengaano zya Elohimu. . . . Alimwi ndakalanga, akubona kapepele kakazwa kuzyila kunyika, akkumbi nanka joba lipati, amulilo kuuvwumbilidwe mukati, akusalazya kapati mumbali lyawo, alimwi mukati kawo kwakali musyobo uulibonya mbuli kusubila , kuuzwa mukati kamulilo.Alimwi kuzwa akata kamulilo ooyo kwakalibonya zilengwe zipona zyone. . . .Ajulu amitwe yabanyama kwakali mweenya [H7549 - râqı̂ya‛] uutandabede, wakali kubalangala mbuli bbwe litakwe musyobo libalangala, wakalitandabede ajulu amitwe yabo. Lino kunsi lyamweenya [H7549 - râqı̂ya‛] ooyo, mababa aabo akalitandabede cakululama, limwi alimwi lyakaliswaneene abbabanyina, alimwi umwi aumwi kajisi mababa obile aakulivwumbya mubili wakwe. Nkabela nibakali kweenda, ndakamvwa cikwala camababa aabo mbuli cikwala camaanzi aavwuuma, mbuli ijwi lya Singuzyoonse, cikwala cakubandika mbuli cikwala camakamu makamu aabasilumamba. Lino baime buyo, bakavwunga mababa aabo. Mpawo kwakamvwigwa ijwi lizwa kumweenya [H7549 - râqı̂ya‛] uuli atala lyamitwe yabo, nibakaimvwi akuvwunga mababa aabo. Alimwi kujulu lyamweenya [H7549 - râqı̂ya‛] ooyo wakali atalaa lyamitwe yabo kwakaboneka cili mbuli cuuno cabwami, cakali mbuli ibbwe lya-Safiro, nkabela atala acintu eco cakali mbuli cuuno akakede mbuli muntu. Lino ndakabona mbuli mundalila uusalalisya mbuli mulilo uuli mukati kansaka nanka mucikko. Kuzwa mucikungu cakwe kuya mujulu, alimwi kuzwa mucikungu cakwe kuya ansi, ndakabona mbuli mulilo. Alimwi kakuli mumuni uumuzyungulukide. Mbubonya mbuli fulicongo uuboneka mujoba nanka mumakumbi ciindi camvula, mbuwakabede mumuni wakazyungulukide. Mbuboobo mbucakabede cilengano cabulemu bwa Yahuwah. Lino nindakacibona, ndakavundama ansi, nkabela ndakamvwa ijwi lyasikwaamba. (Amulange Ezekieli 1:1, 4, 5, 22-28.)
Aawa Ezekieli utwaambila kuti:
1.Majulu [8064 – shâmayim] akajulwa. (Amulange Ezekieli 1:1.)
2.Kapepele, ikkumbi pati amulilo zyakaboola kuzwa kunyika.(Amulange Ezekieli 1:4.) “Kunyika” mucibalo eeci , cilangikaanga caamba kuti aciluli camajulu, eeci cakajulilwa kuli nguwe. Joobo awalo ulazumina bupanduluzi oobu: “Wakalandabika kunyika atalaa busena butakwe cintu . . .” (Amulange Joobo 26:7)
3.Kuzwa mukati kakapepele kamulilo aaka kwakalibonya zilengwe zizumi zyone. (Amulange Ezekieli 1:5)
4.Nizyaamanizya kulibonya zilengwe zyone eezyo, Ezekieli wakabona mweenya [H7549 – râqîya'] “kuuvwumbilide atalaa mitwe yazilengwe” Ezekieli weelanya mulengalenga naa mweenya kuti “ kkulusitolo utaambiki.” (Amulange Ezekieli 1:22.) Ibbala lisanduludwe kuti “kkulusitolo” aawa ndyakuti H7140 (qerach) eeco ciiminina “caanda.”Eeci caambilizya kuti meenda aali atala lya mulengalenga aliyumide mbuli caanda (nokuba kulangika mbuli caanda). Eeci cilangika kuti ncencico Mwaapositolo Johani ncaakabona mucilengaano cakwe: “Munsi lya cuuno cabulemu kwakali lwizi luŋaima mbuli cimbonimboni, nokuba mbuli bbwe libalangala. Akataa cuuno cabwami, amumbali lya cuuno cabwami, kwakali zilengwe zyone zipona kazyizwide meso kunembo akusyule. “(Ciyubunuzyo 4:6) Ibbala lyaci Giliki lisanduludwe kuti “Kkulusitolo” aawa ndibbala lyakuti Krustallos (G2930), eelyo libelesyegwa “muzilembedwe zyaci Giliki kwiiminina caanda.” (Vincent's Word Studies) Zinjaanji inga zyaambwa kujatikizya kaambo aaka, pele tuuli muzeezo waciiyo eeci kuti tugamike kusanyangula kwesu kutozya kooko.
5.Ijwi lyakaita zilengwe zipona kuzwa mumulengalenga [H7549 – râqîya']. (Amulange Ezekieli 1:25.)
6.Ezekieli wakabona Yahuwah kakkede acuuno Cakwe cabwami atalaa mulengalenga [H7549 – râqîya']. (Amulange Ezekieli 1:26-28.
Aawa Ezekieli, ututondezya cifwanikiso cisalala cokwa Yahuwah kakkede mubulemu Bwakwe acuuno cabwami atalaa mulengalenga, ooyo ulangikaanga ncaanda ciŋaima.
Mushinshimi ulayumya kutwaambila cifwanikiso eeci mucilengaano cimwi:
Mpoonya ndakalanga, alimwi, amubone, mulengalenga [H7549 - râqîya'] kuti wakali atalaa mutwe wama Gelebbemu aayo aakalibonya atalaa mbabo mbuli bbwe lya Safaya, lilangika musyobo mbuli cuuno cabwami. Ezekieli 10:1)
Izaya, Elifazi, Elihu, a Ezekieli boonse balazumina kuti Yahuwah ukkede acuuno cabulemu cabwami atalaa mulengalenga muyumu. Kulibonyaanga Inyika mukaambo aaka ngamalyatililo ncobeni ookwa Yahuwah:
“Mboobu mbwaamba Yahuwah, Ijulu [8064 - shâmayim] ncecuuno cangu, alimwi inyika ngamalyatililo aangu: ili kuli ŋanda njimwandiyakila mebo? Alimwi mbuli busena bwangu bwakulyookezyela? (Amulange Izaya 66:1.)
Inyika Ilibandalele:
Mubbuku lya Joobo, tulajana mubandi umwi uukondelezya alimwi uuzwide kukulwaizya oomo mwaakali kulyaambauzya Joobo. Mucipati ca 38, Yahuwah wakalibonya kuli Joobo akutalika kumubuzya. Umwi mubuzyo mupati mucibalo eeci ngwakuti:
“Hena webo wakabona bukwazeme [H7338 – rachab ] nyika? Kondaambila kuti naa ulizyi coonse eeci. (Joobo 38:18, KJV)
Ibbala lyakuti, bukwazeme, aawa ndibbala lya rachab ( H7338), eelyo lyaamba kuti “ bukwazame, kukwakwamuka naa cibanda cipati.” (BDB Lexicon) Ooyu ulibonya kuti inga waba mubuzyo uululeme kuti koimvwi atalaa Nyika iibandalele. Pele ncintu citakwe maanu kuti nyika niyali muciimo cambumbulu mbuli bbola nokuba cinkuli.
Mubbuku lya Daniele, zintu zilembedwe zyaciloto cabushinshimi cokwa Nebbukadinezala zitondezya kuti Nyika ilibandalele naa ilipapalele:
Eezi nzyezilengaano zyamutwe wangu eelyo neekalede abulo bwangu: Ime ndakalikulanga, ndakabona, Cisamu kaciimvwi akataa nyika, Alimwi bulamfu bwaco bwakali bupati. Eeco cisamu cakakomena akubaa nguzu; Bulamfu bwaco bwakasika kujulu, Alimwi cakali kukonzya kubonwa kumagolelo aanyika kuli koonse. (Daniele 4:10-11, KJV)
Nebbukadinezala wakaamba kuti wakalota cisamu eeco cakakomena akulampa cakuti cakali kukonzya “kubonwa kumagolelo aanyika yoonse.” Nokuba kuti eeci cakali ciloto buyo, pele cilatondezya kuti caamba Nyika iibandalele naa iipapalede, nkaambo nyika iipapalede ilikke njiikonzya kubaa magolelo. Ooyu muzeezo tuukonzyi kuba atalaa nyika iili muciimo cambumbulu nokuba iili mbuli cinkuli.
Lino atulange bupanduluzi bwakuzyokela kwa Mufutuli wesu waluyando mubulemu Bwakwe:
“Lino ndakabona eelyo naakanamatula cinamatizyo cacisambomwi, mpoonya kwakaba kuzungaana kupati kwanyika; alimwi zuba lyakasiya mbi mbuli cisani caboya cisiya, imwezi woonse wakasalala mbuli bulowa, inyenyeezi zya-kujulu zyakalokela anyika, mbubonya mukuyu wazungaanizyigwa aguwo pati mboumbulumusya nkuyu zyawo zikwange ansi. Mpoonya ijulu lyakavwungailwa mbuli bbuku lyakuvwunga nolivwungidwe antoomwe, alimwi zilundu zyoonse ansumbu zyoonse zyakaatulwa mumasena aazyo. Mpoonya bami bamunyika, basizyuuno zyaatala, beendelezi babasikalumamba, ibavwubi,bantu bayumu, ibazike boonse alimwi abantu boonse baangulukide bakayuba mumpangala amumyala yamalundu. Eelyo bakazumanana kwaambila zilundu amyala kuti: “Amutulimbe akutusisa kubusyu bwa Yooyo uukkede acuuno cabwami akubukali bwa Mwanaambelele, nkaambo bwasika buzuba bupati bwabukali bwabo, eelyo ino nguni uukonzya kwiima?” (Ciyubunuzyo 6:12-17, KJV)
Amubone! Ulaboola amakumbi, eelyo meso oonse ayoomubona, antoomwe abaabo bakamuyasa; alimwi bantu bamisyobo yoonse anyika bayoolyuuma acamba akulila akaambo kanguwe. Akube boobo. (Ciyubunuzyo 1:7, KJV)
Kweendelanya abwaamba Johani Muyubunuzi:
1.Inyenyezi ziyooloka aNyika. (Amulange Ciyubunuzyo 6:13.) Johani mbuli bashinshimi bamwi, uya kumbele kupandulula makani aaya, alimwi taakali kusyoma kuti nyenyezi zyakali zipati (kwiinda nyika kukomena) nokuba kuba kulaale zyuulunzuma zyabamaile pe. Kuti eeci nicali ncobeni, mbuli bwaamba basyaazyibwene bazilengwa leza mazubaano, inyenyezi yomwe niyali kunga yamwaya Nyika yoonse kuguntana buyo aciindi comwe. Amubikkile maanu kuti Johani waamba kuti nyenyezi “zyakalokela” aNyika; taambi kuti nyenyezi zyakali kufuuma kugama Nyika pe.
2.Majulu ayoovwungaika mbuli bbuku livwungwa. (Amulange Ciyubunuzyo 6:14.) Aaka nkaambo keendelana abwaamba Mangwalo kuti majulu aliyalidwe mbuli mulembo nokuba kwaanzikwa mbuli civwuka. Oobu bupanduluzi inga bwabula maanu kuti Nyika niyali muciimo cabbola naa cinkuli.
3.Bantu boonse aNyika bayoomubona kaboola mubulemu. (Amulange Ciyubunuzyo 1:7.) Eeci ncintu cilaa maanu alimwi cikonzyeka kucitika atalaa Nyika iibandalele naa iipapalede, pele tacili cintu cinga cakonzyeka atalaa Nyika ili muciimo cabbola nokuba cinkuli.
4.Basofweede abateempwi bayoosoleka kulisisa kuzwa “kubukali bwa Mwanaambelele” a “kubusyu bwa yooyo uukkede acuuno cabulemu.” (Amulange Ciyubunuzyo 6:15-16.) Eelyo majulu naavwungailwa mbuli “bbuku livwungailwa,” basofweede bayoobona busyu Bwakwe ooyo uukkede acuuno cabulemu (atalaa mulengalenga naa mweenya wakujulu, naa mweenya uuvwundumene “kuzinguluka [H2329 – chûg] nyika” Izaya 40:33, alimwi bayoosoleka kulisisa lwabo.
Mangwalo aamba kuti aciindi ca Kuboola Kwabili ( Second Coming )kwa Yahushua, majulu ayakuyaamuka “ mbuli bbuku livwungailwa eelyo nolivwungailwa antoomwe,” alimwi kuti “liso lili lyoonse liyoomubona Walo.” (Amulange Ciyubunuzyo 1:7; 6:12-17.) Inga kwayandika zinjaanji zyakwaamba akupelengusya kuti aaya makani ayendelane anyika ili muciimo cabbola nokuba cinkuli. Eelyo julu lyaakuvwungailwa, basofweede bayoomubona Yahuwah acuuno Cakwe cabulemu, alimwi bayoosoleka kulisisa lwabo kuzwa mpabede aawo aali bulemu.
Nzilengwe zili mujulu zyendeenda, kutali Nyika pe.
Mpoonya Joshuwa wakati kuli Yahuwah mubuzuba oobo Yahuwah naakalekela ba Amolaiti kuti bazundwe abana aba Isilayeli, alimwi wakati mumeso aabana ba Isilayeli, Zuba, koima nji atalaa Gibbiyoni; alimwi webo, Omwezi, mumusena wa Ajaloni.
Mpoonya zuba lyakaima nji, awalo mwezi wakaima, kusikila bantu nibakamanizya kujokezya ncibaacitilwa abasinkondonyina. Hena tacilembedwe eeci mubbuku lya Jasha? Mbombubo oobu zuba mbolyakaima kuti nji akataa julu, alimwi tiilyakabindaana kuya kukubbila buzuba boonse oobo (Amulange Joshua 10:12-13.)
Eeci cibalo inga tiicainda kusalala kwiinda waawa: “Izuba lyakaima nji akataa julu.” Joshua wakalailila zuba amwezi kuti ziimikile mujulu. Walo taakaambila Nyika kuti iimikile ileke kupindauka pe. Mbuli basicikolo ba Bbaibbele basyomeka, tweelede kuzumina kusalazyilwa ooku nkotujana mukampango aaka. Yahuwah ulakasya kupindaula Mangwalo kutegwa ayendelane amizeezo yabantu yalwiiyo lwa zilengwa leza eeyo iiyeeme azuba, eeyo iikazyanya aBbaibbele kuzwa ku Matalikilo. Lwiiyo lwamasimpe lwa zilengwa leza (lwakasunkwa akulangilizyigwa kiilibonya ameso) lulazuminana amasimpe aakuti Nyika iliimvwi nji: Experiments and Alleged Coriolis Effect.
Mubbuku lya Izaya, tulajana cilembedwe caayoyelwa moza eeco citwaambila Yahuwah mbwaakalijosya musyule zuba lyakali mujulu, akupa kuti cinzimweemwe cankoloko cibweedele musyule.
“Amulange, Ime ndajokezya cimvwiide musyule, eeco ceendede munkoloko yokwa Ahazi, tunzumina tuli kkumi. Aboobo izuba lyakabweeda tunzumina tuli kkumi, ooto ntolyakeendede kale kuya kukubbila. (Izaya 38:8, KJV)
Mushinshimi Izaya ulatwaambila mumulaka muubauba kuti “izuba lyakabweedela kubala tunzumina tuli kkumi” Kunyina mubuzyo acintu eeci: Izaya wakali kusyoma kuti lyakali zuba lyakali kweendeenda, kutali Nyika pe.
Mwami Davida awalo wakali kusyoma kuti lyakali zuba lyakali kweendeenda:
“Majulu atondezya bulemu bwa Eli; alimwi mulengalenga utondezya milimo yamaanza aakwe. Buzuba abuzuba bulaamba mwaambo, busiku abusiku butondezya luzyibo. Kunyina pe mubandi nokuba mulaka, oomo ijwi lyazyo molitamvwugwi pe. Mundando wazyo ulaunka munyika yoonse, alimwi majwi aazyo alaunka kumagolelo aanyika. Muli nzizyo eezi walo wakasimpa civwuka cakwe nkaambo izuba, lyalo nde Sibwiinga uuzwa mucivwuka cakwe, akukkomana mbuli mulombwana uulaanguzu kuti abalike musinzo. Nzila yalyo izwida kugolela julu, alimwi nzila yakuzinguluka yalyo isikila kumagolelo aajulu: alimwi kunyina cisisidwe kuzwa kukuumpa kwalyo. (Amulange Intembauzyo 19:1-6.)
Yahuwah ulakasya kuti tupe bumboni bwabashinshimi kunsaa mizeezo yabantu balubide alimwi balaalweeno.
Bumboni Bugwasyilizya kuti Nyika Ilibandalele naa Ilipapalele:
Ansi aawa, twasoleka kutondezya asyoonto bumboni bumwi butabilila kwaamba kuti Nyika ilibandalele nokuba kupapalala. Eeci tacaambi kuti mbobumboni bulikke oobu pe. Taali makanze eesu aawa kuti tunjile mumakani manjaanji mutwaambo ootu, mbokuli kuli kale milwi milwi yabumboni muluwo iijatikizya makani aaya iikonzya kujanwa amuntu kufumbwa uusyomeka kuyandaula kasimpe.
- Kubula ciimo cakuvwukumana: Kuti Nyika niyali bbola lisika kukwazama bamaile bali zyuulu zyili makumi obile awosanwe mbuli bankamu ya NASA mbobataminina, nkokuti meenda aalo ayelede kuvwukumana lyoonse muli bamaile bali lusele akuyungizya bulamfu bwamusinzo. Eeci inga ceelana mbuli kulangilizya bwiimpukide cintu cili kulaale. Misunko minjaanji yakasoleka kucitwa kusunka cintu eeci, pele yoonse misunko eeyi yakaalilwa kutondezya kuti meenda nokuba nyika kuti zyilivwukumene. Meenda lyoonse alilandabede mubukkwene. Kunyina pe naavwungumana. (Mikonzyano misyoonto)
- Masimpe kuti basyaazyibwene bamayake tababikkili maanu kuvwukumana kwa Nyika nokuba kuli buti eelyo nobapima nzila zyabuyaki mumilimo yabo. (Nokuba kuti bamwi balataminina asyoonto kuti zyizabukilo zimwi zyakayakwa kweendelanya akuvwukumana kwanyika, pele ooyu muzeezo ulalibonya kuli ngwabufubafuba nkaambo kunyina pe meenda aayinda mujungusi lyacizabukilo naatobela mbocivwukumene cizabukilo cili coonse pe. Meenda lyoonse alilandabede: kunyina pe naavwukumene.)
- Beenzya ndeke kunyina pe nobacengamika mutwe wandeke ziindi zyoonse kutegwa lyoonse kabaulukila abulamfu bweelede akuti bataulukili mumulengalenga (eeco nicali cintu ciyandika kuti nibali kuuluka myaanda myaanda yabamaile atalaa nyika iili muciimo cabbola)
- Nkaambo kamasimpe aakuti milonga ilatobezya kukunkulikila mumasena munyina cintu cisinkilila, pele ilajanwa kapati mumasena manjaanji kiikunkulika kuya mutala, eeco ncecintu cinga caba mamaile manjaanji aakuvwukumana. (Mukonzyano: Mulonga wa Mississippi ulaselemuka bamaile bali kkumi awomwi kuutaninga swaanganya lwizi ku Nkomwe yaku Mexico.)
- Nokuba kuti aciindi cimwi kwakali kuyeeyegwa kuti kuvwukumana kwa Nyika (nokuba meenda) ooko kwakali kupa kuti syule lya bwato libbilile kulibonya kumuntu uulangilizya, pele lino tulizyi kuti eeci cilacitika nkaambo buyo “kamulazyo wakulibonya kwazintu” awaawo aaimvwi yooyo muntu uulangilizya.” Mato manjaanji aabbilide kumeso aalangilizya inga alibonya alimwi kuti alangwa acibelesyo cakulanga zintu zili kulaale loko, nokuba kukomezya cintu cilangwa mukubelesya gilazi likomezya cintu ncolanga.
- Mulazyo wakuti cintu cilaa nyika kuti cafusilwa mujulu cilapiluka anyika alimwi tuunasunkwa mubwini pe; inga watambulwa buyo mulusyomo kuti nyika niyali muciimo cabbola. Ooyu mulazyo ncintu ncotwatakabikkila maanu pele twakuutambula kuti nkasimpe kuzwa nitwakacili bana (nkaambo “zikolo” nkotwakayiila zyakatulida masuku atalaa mutwe), pele mubwini, ooyu mulazyo tuukwe maanu pe. Hena tweelede kuteelela kuti kuli nguzu zyamaleele zyiitwa kuti “gravity” zyikonzya kudyaaminina milwi milwi meenda aamulwizi ansi Anyika, pele eezi nguzu tazyikonzyi kukwelela ansi nokaba kakumbi kabusi nokaba kauka kainda kuceya kalaa mapepe? Hena tweelede ncobeni kusyoma kuti kuli nguzu zyamusyobo ooyu zyikonzya kuleta mvwula kuti kiiwa kuzwa ansi kuya mujulu nokuba kukomezya mweemvwe kuya mumbali?....zyoonse eezyi kazyicitika katutakubwene swebo? (Aabo batabilila muzeezo wanguzu eezi mbeenya mbabaamba kuti Nyika ilacenguluka cuulu cabamaile muwoola lyomwe (1000mph) noizinguluka zuba zyuulu zyabamaile zyili makumi cisambomwe aciloba muwoola lyomwe(67,000mph), akubalika mumulengalenga zyuulu zyabamaile zyili myaanda yone amakumi obile mu woola lyomwe (420,000mph). Pele zyoonse eezi nozicitika kunyina pe nokuba kuzuzuma asyoonto webo nkonga mwamvwa nokkede kobala cibalo eeci kunembo lya kkomputa yako. Cilamanukizya cintu eeci!) Lwiiyo lwazilengwa leza lwamazubaano lwaamba kuti “Kobikka ambali ma Bbaibbele aako, bikka ambali maanu ako, mizeezo yako, zyoonse nzyokonzya kwiibaluka akubona ...kotobela ncolikwaambila bbuku lyakucikolo.” Beendelezi banyika balizyi kabotu kuti, “Kuti watalika kubeja alimwi koya kumbele kwiinduluka kubeja, inga watalika kusyomwa.” (Adolf Hitler) Webo kosongoka,Utalubili aawa pe; Dyabooli ulaa mulimo ngwayanda kucita munzila zyacikolo. (kapekupeku kasyoonto: Gravity or Density?)
- Magolelo aanyika alaimpuka lyoonse kuti kolanga ameso buyo( nokuba kuti uli mundeke yuuluka mafiiti zyuulu zyili makumi otatwe mujulu atalaa nyika). Kunyina pe abusena mponga wabonena magolelo aavwungumene aanyika iili muciimo cabbola.
- Magolelo aanyika lyoonse alibonya kulandabala naa kupapalala ncobeni.
- Bunji bwa basilutwe beenzya mato balakatazyigwa eelyo nobeenzya mato aabo Kumusanza wa Nyika eelyo nobeezyeezya kuti Nyika ili muciimo cabbola. Kuti Nyika niyali muciimo cabbola, myeengwe iizwa kujwe kuya kumbo niyali kunga ilasinsinkana kutozya kumusanza. Nokuba boobo, atalaa Nyika Iibandalele, myeengwe eeyi iizwa kujwe kuya kumbo ilatantaana kuzwa Kunyika kuya Kumusanza.
- Bantu bakali kweendeenda mumisela yamyaka 1700 a1800, bakali kweezyeezya kuti bakeenda zyuulu zyabamaile zyili makumi osanwe (50000 miles) kusoleka kubanda nsumbu ya caanda Kumusanza lyanyika, yalo mubwini eeyo ninsumbu iili kumagolelo aa Nyika Iibandalele (mbuli James Cook, James Clark Ross, amusinzo wakeendwa a British “Challenger”) Amubikkile maanu kuti mbunga ya NASA yaamba kuti nyika iili muciimo cabbola ilaa bamaile bali zyuulu makumi obile azyosanwe (25,000) kwiizinguluka.
- Misinzo yabufubafuba yuulukwa andeke zyinyamwide bantu (kapekupeku kasyoonto: Down South)
- Masimpe aakuti zintu zili kulaale, nokuba kuti zyilibonya aanga zyili kunzaa magolelo aanyika kumeso, pele tazyiboneki kucengamina kunze lyamagolelo aanyika kumuntu uulangilizya pe ( eeco nceceelede kuba cintu cicitika kuti muntu kali abusena Nyika mpiivwungumene) Atalaa Nyika iivwungumene nguzu zya “gravity” eezyo zyikwela cintu kufumbwa caimpuka kuzwa atalaa nyika kuya mujulu akucibweedezya ansi, mabbola aazwide muya ukasaala ayelede kulibonya kuyanda kukkala ansi eelyo naaimpuka kuya mumakumbi kulaale amuntu uulangilizya.
- Makani aakuti Polaris (Nyenyezi ya Kunyika) ilalibonya kumusanza lya Nyika, pele Nyenyezi ya Kumusanza (Sigma Octantis) tiibonwi ataala Nyika nokuba abusena bwaakatikati kanyika ( azimwi zyilwi zyanyenyezi)
- Bweende bwamwaka bulamvwika camaanu atalaa Nyika Iibandalele: Azimunthal Equidistant Map ( Amutyanke a “earth” ansi lyakululyo lwenu mbuli butondezyedwe kutegwa mujane cakulisalila kulanga.) Eeyi nje maapu iibelesyegwa ambunga ya United Nations mucifwanikiso cayo.
- Masimpe ngakuti nkamu ya NASA (nkamu yalumamba yamaseseke) tiinapede cifwanikiso ca Nyika, alimwi acisolekesya kweena bantu...
Mbunga ya NASA ilalizuminina kuti zifwanikiso zyayo zyakabambwa amakkomputa, kutali kuti nzifwanikiso zyanyika ncobeni pe. Eelyo Robert Simmon waku NASA Syaazyibwene wa Zifwanikiso alimwi Uubamba zifwanikiso naakabuzyigwa kuti, “Ncintu nzi ncookacita ciinda kubotelezya mumulimo wako ku Goddard?” wakavwiila kuti:
“Ciindi cicaalizya muntu uli woonse naakabwezede cifwanikiso kuzwa atalaa Nyika eeco cakali kutondezya mweenya woonse (kubbazu lyomwe), cakali ciindi camu 1972 niyaali kuuluka ndeke ya Apollo 17. Mincini ya NASA Yakulangilizya Nyika yakabambidwe kutobezya buumi bwaanyika. Kusikila mu 2002, twakabaa makani manji aakuti tukonzye kubamba cifwanikiso ca Nyika yoonse. Nkabela twakacita oobo. Cintu cakali kukatazya kapati cakali cakubamba lubuwa lwa Nyika mbolulibonya mumyezi yone mumincini. Reto Stockli, lino uuli ku Swiss Federal Office ooko nkobalangilizya bweende anyika, nguwaacita mulimo ooyu kapati. Mpoonya twakazingaila cifwanikiso ca Nyika atalaa bbola. Mulimo wangu wakali wakuswaanganya cifwanikiso eeci, makumbi, alwizi kutegwa cilibonye mbuli bantu mbobaali kuyeeya kuti Nyika mbwiilangika kwiilangila mumulengalenga. Eelyo bbola lyakabaa mpuwo yakuba Mbumbulu yamusyobo Wacijulu-julu. Ime ndakakondwa acintu eeci pele nsyeekalaa muzeezo wakuti inga mpuwo eeyi yamwaika boobo.Tiitwakali kuyeeya kuti inga caba cintu ciluulwa. Ime ncobeni kunyina neekali kuyeeya kuti inga ndaba “Mr Blue Marble” (“Bamisita Bbola Lyacijulu-julu”). Twakaya kumbele kusikila ino kubambulula cifwanikiso eeco, alimwi kuzwa mu 2004 twakatalika kusimba zifwanikiso mwezi amwezi.” (http://www.nasa.gov/centers/goddard/about/people/RSimmon.html)
Maawe kuli baabo bayandaula kuti bayube kuzwa kumalaile ookwa Yahuwah, alimwi milimo yabo ili mumusinze, aabo baamba kuti, Nguni uutubwene swebo? Nokuba kuti nguni utuzyi swebo? Ncobeni kupindamuna zintu nkomucita kuyoozyibwa mbuli bulongo bwamubumbi: nkaambo hena mulimo weelede kwaambila muntu wuucita kuti, Taakandibumba mebo pe? Nokuba cintu cilengedwe hena inga caambila yooyo waacibumba kuti, Takwe maanu pe? (Amulange Izaya 29:15-16.)
Nguni ngosyoma webo? Bashinshimi bokwa Yahuwah naa nkamu yamaseseke yalumamba ya NASA?
Mboobu mbwaamba Yahuwah;Ulitukidwe ooyo uusyoma muntu, akubamba nyama kuti libe janza lyakwe, alimwi ooyo ulaa moyo waandeene a Yahuwah. Nkaambo uyooba mbuli cibuye munkanda, alimwi takaciboni cintu cibotu nociswenena; pele uyookkalila mumasena aanyina cintu musyokwe, munyika yamunyo iitakkedwe cintu.
Walelekwa ooyo muntu uusyoma muli Yahuwah, bulangizi bwakwe ngu Yahuwah. Nkaambo uyooba mbuli cisamu cisyangidwe munsaa meenda, eeco cilandabika miyanda yaco munsaa mulonga, alimwi takamvwi kupya, pele matuvwu aaco ayooba aanyanzabili; alimwi takabuli cintu mumwaka wacimpayuma, nokuba kuleka kuzyala micelo. (Amulange Jelemiya 17:5-8.)
1 Nokuba kuti mbobupanduluzi mbobajisi bantu banji basandulula Bbaibbele, beezyeezya kuti “kuzinguluka nyika” nkwaakali kwaamba mushinshimi Izaya (Isa. 40:22) kuti kwakali kwaamba ciimo ca Nyika kuba mbuli cinkuli. Aaka nkaambo katayi koo Moonga pe. Cintu cini mushinshimi ncaatakali kwaamba ncakusendekezya kuti Nyika ili muciimo ca bbola naa cinkuli.


c: text/html

text:
Kulesya Mwanaako Kulangilizya Zifwanikiso zya Mantanda
Jace a Haylie bakali banabukwetene bakali mumyaka ya makumi lusele. Jace wakalaa makkuko aakwazeme kapati, kaumpidwe zuba akusubila mbuli deede, alimwi kalaa masusu aatuba akuvwelana agolide aabasikale bansiku baku Norway. Walo wakali kusobana cibeela cakukwabilila goolo munkamu iisobana bbola kucikolo cokwabo. Haylie wakali mulamfu alimwi kali kasilimu amasusu aasiya avwelene agolide mbuli maila naabizwide muciindi cakutebula. Walo wakali kulunduka munkamu yakusobana kucikolo comwe antoomwe a Jace. Bobile antoomwe bakali kulangika kuti bakali kweelelana mbuli banabukwetene.
Kanjikanji kacimanide cikolo, Jace wakali kunga wasika kuswaya kumilimo nkobakali kubelekela bawisi; ooko Ambeyo nkweekali kubelekela. Walo wakali kukombelezya wisi kuti amupe mali nokuba kuti asobane zisobano zyamukkompyuta, kabelesya kkompyuta limwi lyataajisi wakulibelesya kucibelekelo cesu. Bina Jace bakali kunga nkusekelela kwaambila mukaintu wangu kuti balo abina Haylie bakali kumena mate kabasendekezya kuti bayoobaa bazyukulu bongaye balangika buti, kumwi kabalanga buyo bana babo ba Jace a Haylie ymbobakali kulangika.
Bumwi buzuba, bawisi Jace bakandikumbila kuti ndiyandaule cintu cakali kunyonganya makkomputa akwaalesya kubeleka mbwaakeelede kubusena nkotwakali kubelekela. Aayo makkompyuta akali swaangene, aboobo, kufumbwa kkompyuta lyakanyongene, eeco cakali kukonzya kunyonganya amakkompyuta aaswaangene andilyo. Cintu cikatazya cakalibonya kuti cakali kuzyila kukkompyuta eelyo ndyaakali kubelesya Jace naakali kuboolaboola kumulimo wesu. Eelyo neekaya kumbele kuvwuntauzya kapati akunjila mukkompyuta eelyo, Ime ndakajana cintu cakali kunyonganya makkompyuta woonse mucibelekelo cesu. Nokuba kuti Jace wakali ziimaanyide zyoonse nzyaakali kulanga akkompyuta eelyo, walo taakazyi pe nzila zyoonse zyakusisa ncaakali kulanga akucita mukkompyuta eelyo, aboobo Ime ndakabbukizya kuti walo wakali kutola ciindi cinjaanji kalanga akubuula zifwanikiso zyamantanda azimwi zitondwa.
Ime ndakalizyi kuzwa kumatalikilo nkaambo ndakainda munzila eeyo, kulanga zintu zyamusyobo ooyo mbocikonzya kufwamba kuba ciyanza cibyaabi, aboobo ciindi cakatobela eelyo Jace naakaswaya kumulimo wesu, Ime ndakamutamba kuti aboole aawo mpeekali kubelekela kuti tuvwiyevwiye mbuli banalumi. Ime ndakamwaambila nceekajana akumucenjezya kuti, kuti walo azumanane kulanga zitondwa, inga kaciyoomupindwida mizeezo yakwe ambwalanganya basimbi, alimwi eeco inga capindula bweende bwakwe ambabo. Ime ndakali tyompedwe nkaambo ndakalizyi kuti kulanga zitondwa, ncintu cikonzya kukopanya mizeezo yamuntu. Ime ndakamulaya akuti eeco inga camubisyila zilongwe zyakwe kufumbwa mwanakazi ngwaakali kuyanda kuti amvwane limwi anguwe. Jace wakandilumba nkaambo kakumucenjezya alimwi wakasyomezya kuti ulaleka ciyanza eeco.
Tiilyakalampa kuzwa waawo, Jace wakoongelezya wisi kuti amupe kkompyuta eelyo, nkaambo tiilyakali kubelesyegwa mumulimo ooyo, alimwi wakaligwisya aawo akulitola kuzyuli lyakwe nkwaakali kulala. Mumyezi yakatobela, Ime ndakabona Jace mbwakali kulanganya Haylie kwatalika kucinca. Taakacili kuyanda kukkala munsi lyakwe alimwi taakacilomenye kuli nguwe mbuli kaindi. Walo wakatalika kumwaambawida munzila yakucimwa, kabindide mbuli muntu uutajisi ciindi cakusowaila. Haylie taakazyi cakali kutola busena nokuba kuzyiba kaambo keni Jace ncaakacincila boobo, pele kwakacili cintu comwe buyo, taakali muntu uukkomanisya naakacinca boobo pe. Akataa mwaka wacikolo kabayanda kumanizya cikolo, Haylie wakacilesya cilongwe cakwe kuli Jace. Bamanyina, aabo bakali balongwenyina, bakatyompwa kapati, pele tiibakagambwa pe. Kulanga zifwanikiso zitondwa zya mantanda, ncintu cikonzya kucinca nduwe alimwi kuleka kukucinca kuti ube muntu uuli kabotu pe. Ciimo ca Jace, cakacinca mbuli mbwaakali kulanganya Haylie alimwi cakacinca, ambwaakali kumucitila zintu.
Kulanga zitondwa zyamantanda nkakole kateyedwe. Ncintu cikola mizeezo yamuntu mbweenya buyo mbuli bukoko nokuba tombwe alimwi abalo bazyali balaa busongo inga bacita kufumbwa cintu cili coonse ncobakonzya amaanza aabo kuti babambile mwanaabo kuzunda sunko eeli nolimusikila mwana ooyo, nkaambo, aciindi cimwi eeli sunko liyoomusikila ncobeni.
Ipenzi lya Zitondwa zya Cintanda
Bakubusi1 mazubaano balaa masunko aayo aatakabwenwe mumisela yakainda musyule lyesu. Luwailwe lwamakkompyuta lwakaletelezya malweza aazitondwa zitondezya mantanda azinswe zyabantu kufumbwa buyo kuti watyanka akkompyuta. Mulandu wini ngwakuti, kulangilizya zitondwa azifwanikiso zyamantanda, ncintu cipindula bubambe bwa bongo bwamuntu ooyo uuzyibide kulangilizya zintu eezyo.
Kuli penzi liyaa kukomena kapati lyakuzyibila kulangilizya mantanda akataa bakubusi bainda amyaka iili kkumi. Aaba mbabapenzyegwa kapati nkaambo bongo bwabo bucili bwana kapati; mbweenya buyo mbobukonzya kukolwa akuzyibila kunyonganyigwa kuti bazumanana kulangilizya malweza aazintanda. … Dopamaini musamu uubeleka mumibili yesu akutumvwisya kukkomana. Eelyo bakubusi nobatola lubazu muzintu nokuba ziyanza zibasungilizya kuti bazyibile kukolwa, mbuli kulanga zitondwa, ooyu musamu ulavwulisya mumubili, kapati mubongo bwamuntu. Mbuli mwana mbwayaa kuzyibila kubaa musamu ooyu uuvwulide, abwalo bongo bwakwe inga bwatalika kuyandisya zintu zikola munzila njeenya.
Bongo bwabakubusi buli muntenda kapati kumusamu wa dopamaini eelyo nobalaa myaka kkumi ayosanwe yakuzyalwa, alimwi balaccangamuka kwiinda bantu bamwi ziindi zyone kuti bazyibila kulanga zifwanikiso eezyo nzyobayeeya kuti zilabakkomanisya akubakondelezya. Bongo bwamukubusi buli muciindi mpobubamba kapati musamu wa dopamaini alimwi aawo bongo mpobukonzya kupindaulwa kapati, akubusiya kabuli muntenda yakunjilwa zintu zikola akupindula bongo butaninga manizya kusima.
Kukula akwalo kuyungizya musamu wa DetaFosB, ooyo uugwasyilizya kubamba mizeezo akuyobozya makani aali woonse mubongo. Mukuvwuntauzya ooku kwakajanwa kuti, kuti ooyu musamu DeltaFosB wavwulisya mubongo inga wabamba muntu ooyo kuti anyongane akulutila kuyandisya zitondwa.2
Aboobo kumamanino, penzi lini talili zifwanikiso zyamantanda azitondwa mbweenya mbolitali penzi lya bukoko, misamu iikola nokuba tombwe. Penzi lini ndya kuzyibila zintu eezyo. Kulangilizya mantanda azitondwa kwaciindi cilamfu inga calesya muntu kuyandana abasimbi nokuba basankwa nkaambo inga mumeso aakwe aabo bantu batalika kulangika aanga tabamukkomanisyi alimwi tabacimukondi pe.
Banalumi (alimwi mbabanji akataa bantu balangilizya zintu zyamusyobo ooyu) aabo bacedwe mukooze kakulangilizya zisusi eezi, balipengede kanjaanji. Balo balizyi kuti eeci cintu ncecibamanina nguzu zyakuzwidilila mukuyandana akuyandwa abamakaintu bacikanda cabuntu ncobeni. Mbuli umwi musilisi [wamalwazi aamizeezo yabongo, Norman Doidge] wakapandulula kuti, “Aabo babamba zifwanikiso zitondwa basyomezya kuleta kukkomana abuumi bubotu akulemununwa luunyaunya lwakuyandisya kulyana nkwela akoonana, pele eeco ncobaletela muntu ncintu cimukola akumukopanya mumizeezo, cimuzyibizya kukolwa, alimwi cimucesyela kukondelezyegwa nalaa cilongwe nokuba cikwati amuntu wini. Mubwini, aabo banalumi balwazi banjaanji Ime mbeekasilika ziindi zinjaanji, bakalaa busa bwazifwanikiso zitondwa kwiinda busa bwakuyanda bamakaintu, pele tiibakali kuziyanda eezyo zifwanikiso nkaambo zyakali kubamanina nguzu.”3
Ziyanza zyakuzyibila zintu zikasyidwe zyakatalika kulibonya aanga ninzila zimwi zyakulilemununa kuminwa mapenzi aabuponi, nokuba kulikkomanisya muntu natajisi cakucita. Kuzyibila zintu zitaluleme ncintu cipa muntu kweeleba buumi bwini. Eeyi nentenda ncobeni yakuzyibila zintu zikola akunyonganya mizeezo. Kuti bazyali bakobelela bana babo akubazyibya nzila mbotu yakulikwabilila akweeleba kuminwa munzila iipa lusumpuko, bakubusi inga baleka kuyandisya zintu zibazingaila mizeezo eezyo nokuba kuzibelesya kubambula twaambo tucitika mumaumi aabo.
Kukobelela Muya wa Muntu
Mulimo mupati munyika yoonse ngwakuba muzyali. Bazyali balaa mulimo mupati wakubamba ziimo zyabana babo. Ncintu ciyandika kuti bazyali bamupe zibelesyo mwanaabo zyakulikwabilila akulijata munzila ziluleme eelyo naminidwe twaambo nokuba mapenzi. Kulaya mwanaako kuti kapa kulumba kuzintu zisyoonto azileleko zyaabuzuba, ncecintu cipati ciyandika.
Eezi nzila zitobela zili ciloba, ninzila zitonkomene zikonzya kugwasya mwana, kuzwa kubuvwanda kuti abaa ciimo ciyooyimikila nji akuzunda sunko lyakucegwa muzintu zitondedwe. Eeyi milazyo ilakonzya kubelesyegwa muziyanza zyakubelesya zintu zikola zimwi.
1. Kobapa bana bako bulangizi bubotu bwa buumi mu cikwati.
Aabo bana babona bazyali babo kabakkomene, kabalaa buumi bubotu mucikwati akuyandana, abalo banoolangilwa kubaa zilongwe zyabo zikkalilila kabotu. Eelyo mwanaako nabona Wisi kayandisya akulumbaizya Banyina mubuumi bwini, kabala cilongwe caluyando, awalo musemo wabuumi bubotu bwakulangila zintu ziluleme mubuumi bwa mwanaako inga wabambwa mpeenya aawo.
Imwi nzila yiinda kubota eeyo mwaalumi njanga watondezya ncayandisya , nkukombelela mukaintu wakwe nobali muŋanda. Kweelede kuba kukumbatana akumyontana akataa mulumi amukaintu wakwe. Balo bobile beelede kwaangulula luyando lujanwa mu Bbaibbele kuzwa mukakole kansoni akusampaulwa alimwi akuyiisya bana babo luyando mbuli mbolubede mu Bbaibbele.
Bana beelede kubona bazyali babo mbobayandana. Wisi bana weelede kubatondezya bana bakwe munzila iiluleme kuti, Kubota kwamukaintu wakwe ncecintu cimunyanyaazya mubili ncakkomanina – nokuba kuti inga taabaambila cintu eeco munzila eeyi. Kujatana mumaanza, kuzyana nyimbo nzyobayandisya muŋanda yabo antoomwe, kukumbatana kwaciindi cilamfu, kumyontana mumeso aabana kabalangilizya, zyoonse eezyo ninzila zimwi zibotu zyakutondezya yooyo weelela kupegwa luyando lwawisi.4
2. Buumi bubotu bwaa Munzi
Kufumbwa cintu cikola muntu, kunsanganya antoomwe a zifwanikiso zyamantanda, zyoonse eezyo ninzila zyakutija twaambo twini tweelede kubambwa. Kolomya kubona kuti munzi wako mbusena bwakulyookezyela kuzwa kuzintu zyaanyika zili mumbali lyako, aawo amunzi kakuli luyando, kakukasaala, kakuli kugwasyililana, alimwi kakuli kuyandana, kakwiina kutundululana nokuba kusalauzyana. Kutembaula mwanaako eelyo nakakatila kucita cibotu akubeleka mulimo mupati, kuleka kumutembaulila cintu ncataninga manizya kucita, eeco ciyoomupa kukkomanina kubeleka mulimo akuumanizya. Ncobeni, eeco inga camugwasya kusumpuka kwiinda buyo kumulumbaizya mucintu ncaatacita kabotu nokuba kumulumbaizya nkaambo ulaa busongo. Bakubusi balafwamba kukatala. Eelyo mwana nalumbaizyigwa nkaambo kamulimo muyumu ngwaacita anguzu nzyaabelesya kucita mulimo ooyo kuti ulondoke, ciimo cakwe cilabambwa kuti kakkomanina mulimo. Mpoonya, eelyo kugwitila moyo azimwi zintu zisunka zyaakumusikila eelyo aakuba mukubusi, walo inga taayandisya kuyandaula nzila yakutijila zintu zimukatazya mbuli zintu zikola.
Kuti amunzi wako kaatali busena bukasaala bwakuliiba akutambulwa, mwanaako inga watalika kuyaa bweendeenda kuya kumbi kayandaula zyakulikkomanisya, alimwi zifwanikiso zyamantanda inga zyaba cintu cimujatila mizeezo. Munzi wako weelede kuba busena bwakutijila, kuleka busena bwakutija. Mukati kamunzi ooyu mbuli busena bwakutijila, mwana musyoonto weelede kuyiisyigwa nzila zyakulikwabilila kuzintu zimugwitizya moyo natali amunzi. Eezi nzila zijatikizya kulyookezya akoona, kulya zintu zisalala, kubeleka, kupaila akusyoma munguzu zyabulemu bwakujulu.
3. Koyiisya mwanaako ncokuyandika kuliimya akulindila zyakulikkomanisya.
Eelyo neekalaa myaka yakuzyalwa iili kkumi ayone (14), bazyali bangu bakanditola amukwabo wangu kuyaa bweendeenda mumasi aali kulaale. Lwakali lweendo lwangu lutaanzi kuzwa mucooko cakunyika lya Amelika alimwi ndakafundilila kuswanganya misyobo yabantu balaa zilengwa ziimpene kapati. Cimwi cintu cakandinyandya ncobeni nkecili mwana, cakali ciimo cabantu kukubeleka milimo mumasi amwi. Ooko nkweekakomenena ku Amelika, muzeezo wabantu bakkala nkuko wakali wakuti “Kobeleka lino, ulasobana aakale (kuti kakucinyina mulimo uuciyandika kucitwa).” Mucisi oomo mutwakali kuswaya, nokuba boobo, ciimo cabantu aabo cakali cakuti “Kosobana lino, mpoonya ulabeleka aakale (ambweni – tulasobana alimwi aakale).” Ooyu wakali mukowa wabantu uuyandisya kulikkomanisya kufumbwa ciindi.
Ncintu ciyandika kapati kuti ciimo camwanaako cizyibile kuliimya zyakulikkomanisya. Zifwanikiso zyamantanda zilajanika kapati mu intaneti (luwaile) lwamakkompyuta. Ncintu cuubauba kapati kusika mpozijanwa akulangilizya zifwanikiso eezyo akubaa luunyaunya kwiinda kubaa zilongwe zikubwene akataa bantu banyama mbokonzya kubonana akwaambaula limwi. Mwana uuyandisya kulikkomanisya kwiinda mukulangilizya zifwanikiso zyamantanda mu kkompyuta, uyookomena akuba mwaalumi uuyandisya kulisobanya cinswe kubaanga ulaa mukaintu ngwalangilizya mucifwanikiso ulaa mantanda kumwi kalangilizya zitondwa, kwiinda kuti abikkile luyando lwakwe anguzu zyakwe mukukkonisya mukaintu wakwe, akumulekela mukaintu wakwe kuti amukkomanisye, babe bomwe mulukondo.
Kuliimya zyakulikkomanisya ngo mulazyo weelede kuyiisyigwa kuzwa kubuvwanda eelyo mwana nayiisyigwa kuteelela Banyina nokuba Wisi eelyo nobaamba kuti, “Nee Peepe.” Mwana uulendekezyegwa akupegwa kufumbwa ncayanda kufumbwa buyo kuti wati ‘ŋwaa’, ooyo mwana uyoobaa ciimo cakulangila kupegwa kufumbwa ncayanda kakwiina kubelekela cintu eeco. Bunji bwabazyali, babelesya nzila “yakucengulwida maanu aamwana kucintu cimwi” kacili mumvwanda. “Kucengulwida maanu aamwana kucintu cimwi kuti atalili”, kwiinda kuti bamuyiisye kuteelela ncocaamba kuti “Nee Peepe”, eeyo ninzila imwi ilaa ntenda yakukomezya mwana. Eeyo ninzila iiyiisya mwana kuti kucili cintu ncakonzya kulikkomanisya kuti taapegwa ncayanda mpeenya aawo, aboobo cimuyiisya kuyandisya kulikkomanisya kuleka kuti alindile kupegwa ncayanda aciindi ceelede: “Ime nsyeyandi kumupa ceeci aboobo ndamoongelezya acintu cimwi ncakonzya kuyandisya cikondelezya kwiinda ceeci.” Ooku kucita boobo takukonzyi kukomezya ciimo camwana kuti abe muntu uulijata ulaa ciimo citazungaani akwiimikila nji! Cisimpa buyo mizeezo yamwana ooyo mulusyomo lwakuti, ulakonzya kupegwa kufumbwa ncayanda cimukkomanisya. Kuyungizya waawo, cimuyiisya buyo kubikkila maanu kuzintu kaindi kasyoonto buyo kusikila wacimwa cintu akutalika kuyandaula cimwi cintu cikonzya kumukkomanisya kwiinda ceeco camucima.
Mwana uuzumizyigwa lyoonse zintu zimukkomanisya kakwiina kulijata nokuba kulindila, ulacimwa akweeleba kufumbwa cintu ciyandika kubikkilwa maanu kapati, mbuli kubeleka mulimo muyumu kusikila wazwa nkasaalo, aboobo, ooyo mwana inga waakukomena kali muntu mupati uuyandisya kulikkomanisya kufumbwa cintu ncaajana cikonzya kumukkomanisya.
4. Koyiisya mwanaako kuzyiba kuti micito yoonse ulaa bulumbu.
Mwana uutapegwi mulandu mucintu ncaabisya, uyookomena kali mupati uuzyibide kweeleba milandu njacita, kusanganya akucenga mukaintu wakwe, alimwi nokuba kumutamikizya kuti walo nguumulengelezya kuti ooyo mwaalumi alangilizye zitondwa akulikkomanisya muzisusi zyakwe kalaalikke. Eeco inga cayambukila kuzibeela zyoonse zyabuumi bwakwe, antoomwe abuumi bwamu Moza.
Eeco citalikila kubuvwanda eelyo mwana natayiisyigwi kuteelela ciindi citaanzi, eelyo Banyina nokuba Wisi nobamwaambila kuti abacitile cintu cimwi. Bamwi bana bakayiisyigwa kuti balakonzya kunyansya kufumbwa buyo kuti Banyina kabacibalila kusikila acine cintu ncobayanda kuti: “ 1 . . . 2. . . 2½ . . . 2 3/4 , ndaafwi kusika a 3!” Mpoonya mbweenya buyo awalo utobelezya kubalila ooko kanyansya banyina awisi mbuli mbwaakayiisyigwa kuteelela ciindi citaanzi kusikila waawo akubala kuti 3. Bamwi bana bakayiisyigwa kuti inga kabanyansya kusikila jwi lya Wisi lyasikila mpolikalalide.
Bana beelede kuyiisyigwa kuteelela ciindi citaanzi eelyo nobaambilwa kucita cintu cimwi mujwi libombe. Kuti kakutali boobo, nkokuti bayiisyigwa kuti kabanyansya kusikila WIsi watalika kubwenta akoompolola nokuba Banyina batalika kubalila myeelwe kusikila “2 ¾ ”.
Bana beelede kuyiisyigwa aawo mpobeelede kulekela kucita zintu, kupegwa magolelo, alimwi beelede kuzyiba kuti balayandwa, balikkomene, alimwi tabali muntenda. Mwana uulendekezyegwa uutapegwi mulandu eelyo nacita cintu citaluleme, uyookomena kalaa muzeezo wakuti milawo (kusanganya amilawo ya Mwami Yahuwah) tiijatikizyi nguwe pe. Ciimo camizeezo cili boobo cililibambide kujalwida kufumbwa cintu coongelezya cikola mbuli zifwanikiso zitondezya zinswe akulyana nkwela.
5. Koyiisya mwaako milawo amulemeko ngoyanda kuti azyibe mwana ooyo.
Bazyali bana Kristu, kanjaanji bazyibide kuyeeya kuti bana babo bali mbuli mbewu naa muunda. Balalitolwaazya kukakatila kusakwida kufumbwa cilangikaanga ninsaku muciimo camwanaabo kuti citakomeneni munyika mbotu iili mumoyo wamwanaabo. Kaambo keni kaliko aawo nkakuti, kuti coonse ncocita webo nkulimina nsaku, webo inga waakucaazya kolaa muunda uutakwe cikonzya kukomena. Kubaa muunda weebeka uuzyalisya zisyango, ncintu ciyandika kwiinda kusakwida buyo nsoke ansaku.
Muunda mubotu weebeka ulaa maluba aamisyobo misyobo yiimpene amasaansa aanunkilila kabotu akweebeka kulangika, kaaletelezya nkokolekwa abayuni bayanda maluba aayo. Muunda uuzyalisya awalo unoolaa micelo azisyu mani zyakulya akusilisya malwazi eezyo zikonzya kubelesyegwa munzila zibotu. Pele kwiinda kubaa muunda uutakomezyi cintu, kuyandika kubeleka ncobeni. Ncintu ciyandika kubaa makanze aapakamene. Ncintu ciyandika kusyanga ceeco ncoyanda kuti cikalibonye mumuunda ooyo, akucibikkila busani ambolezi kutegwa eelyo nocisyangidwe, cikomene akuzyalisya.
Muntu wamusyobo nzi ngoyanda kuti mwanaako akabe eelyo aakubaa myaka yakuzyalwa iili 18? Hena yebo uyanda kuti akabe muntu uulemeka bamwi, uulemeka bamakaintu, uubeleka milimo yakwe kapati, uulaa moyo mubombe kuli bamwi, uukwabilila baabo basyoonto alimwi batakwe nguzu kwiinda nguwe? Nkabela webo weelede kutalika kusyanga zintu eezyo muciimo camwana ooyo kuzwa kumatalikilo aabuvwanda bwakwe akuzumanana kusanina zintu eezyo eelyo nayaakukomena mwanaako.
6. Kobaa musalo waangulukide abana bako.
Utakasoli kubejela bana bako. Kobalekela kuti bakomene kabazyi kuti inga baboola kuli nduwe kuti kabayanda kuzyiba kasimpe. Kuti cimwi cintu kacitali camusela wabo, yebo weelede kubaambila kuti inga uyoobavwiila mibuzyo yabo eelyo baakukomena. Kukaka kuvwiila mubuzyo ncintu comwe. Pele kubeja ncintu cimwi ciimpene alimwi eeco ncecimanya lusyomo lwabo muli nduwe.
Kotalika kubaa misalo yaangulukide, misalo yamisela yabo kuzwa kabacili bana. Kuti kabatakonzyi kusika munsi lyako kuti bamvwe bwiinguzi bwamibuzyo yabo, balo bayootalika kuteelela balongwenyina alimwi eeco tacili cintu citakwe ntenda cakuyiila ciimo cabuna Kristu.
Mumusalo waangulukide, yebo kopandulula ntenda yakulangilizya zifwanikiso zyamantanda kubana bako nobacikomena. Munyika yamazubaano, zifwanikiso zitondwa nzyuubauba kujana muluwaile lwamakkompyuta, yebo weelede kulailila bana bako makani aaya kabataninga kula. Mwanaangu musimbi keela, mazuba aakainda masyoonto buyo wakabbukizya cifwanikiso muluwaile lwakkompyuta eeco cakamunyonganya mizeezo kapati. Ulaa myaka iili buyo kkumi awumwi alimwi wakali kulangaula zifwanikiso zyabanyama batalibonyibonyi mbuli tusulwe tulaa boya bulamfu, alimwi azifwanikiso zikonzyana azyeezyo. Mpoonya buyo mbuli nkondo yakavwumbu kakwiina cakamucenjezya, eelyo naakali kulanga zifwanikiso zyamubwa wiinda kuba mupati munyika, wakalijana ulanga zifwanikiso camutunta wacinyama uukosodwe mutwe. Ooyo tiiwakali musyobo wacifwanikiso ncaakali kulangaula pe, pele cakalibonya mucibaka eeco mwaakali kulangaula.
Eeci cifwanikiso ciyoosya boobu cakamukatazya eelyo naakali kwiinduluka kuciibaluka kwamyezi iikubwene. Zimwi zintu zyakali kumwiibalusya cintu eeco ncaakabona, mpoonya wakali kutalika alimwi kukalala mbuli kuti wabona cintu eeco. Zifwanikiso zyamantanda azyalo zilabbukabbuka mumizeezo yamuntu muziindi nzyatayeeyeli nokuba kulangila. Cintu citakwe ntenda mbuli kulangaula tuntu twakusakatizya babwa inga caletelezya zifwanikiso zyamantanda aakonzya kwaankamika mulomo. Aabo babamba zifwanikiso eezyo, babweza ntaamu mpati yakubelesya mabala aayo bantu ngobayandisya kubelesya nobayandaula zintu muluwaile lwakkompyuta kutegwa bantu kabaleyela kuzya kulubazu ooko nkobabikkide zitondwa
Kobaambila bana bako ntenda iili muzifwanikiso zyamusyobo ooyu! Utabalekeli kutalimvwa kwaanguluka kwako muciiyo eeci kuti cisiile bana kabali muntenda kabatakubwene akulijana muzintu eezyo. Kobapandulwida kuti nzila yiinda kusongwaala njobakonzya kweeleba kuzyibila kulangilizya zitondwa, nkutaanguna kuleka kusola zintu eezyo!
Yebo ulakonzya kwaambilizya atwaambo twabumboni bwakulijana muzintu eezyo:
Bumboni butaanzi: Ime ndemwini ndilizyi kuti kulangilizya zitondwa ncinyonyoono cigagambide eeco cikonzya kujaya bulangizi mbwejisi bwa cikwati cikondelezya mumazuba aacizya.
Bumboni bwabili: Ime ndilaa kaambo ku Mwami Yahuwah alimwi ndilaa makani kubazyali bangu nkaambo kazintu eezyo nzyenjizya mumutwe wangu kwiinda mumabbuku, muzipekupeku, muluwailwe lwa kkompyuta azyeezyo nzyeswiilila amatwi aangu.
Yebo uli muzyali. Mulimo wako ngwakulingula ceeco ncobalikkomanisya bana bako. Kuti kotaciti mulimo wako, yebo tokazyibi eeco ncobakabona kale notali munsi lyabo. Zintu zitobela kwaciindi cilamfu nkaambo kakutolwaalila kucita mulimo wako wabuzyali eelyo mwana nacili mucece, inga zyaba kusweekelwa milimo, kumaninwa zikwati, kubaa buumba kapati, kulimvwa kubulila mumoyo eelyo mwana aakuba muntu mupati. Zilengwa zyakatalikila kuyiilwa kubwana, zibotu azibi, zilakkalilila akunyonauna muntu mubuumi bwakwe boonse.
7. Koyiisya mwanaako kulijata.
Akataa milazyo yoonse iibikkidwe waawa, ooyu ngomulazyo wiinda kubaa mulimo kapati. Mwana uuyiisyigwa kulijata uyookomena kuba muntu mupati uubikka mulawo ookwa Yahuwah kumbele lyazintu nzyayanda, akubikka mulimo wakwe kumbele lya kulikkomanisya. Bantu batayiisyigwi kulijata kubwana bwabo, bayoosinikizyigwa kwiiya kulijata kabali bapati kale mubweende bwamaumi aabo.
- Mwana uutakonzyi kulijata kuti asome mabbuku aakwe, utambula bulumbu bumuusisya nsoni kucikolo, alimwi ubaa ziindi zisyoonto kapati zyakujana mulimo uukubwene.
- Mupati uutakonzyi kulijata akulitonka kuti amanizye mulimo wakwe cabunkutwe kuti apegwe mali aakubeleka mulimo weebeka, unoosiilwa kumbali lyoonse kakwiina kusumpulwa nokuba kutandwa kuzwa amulimo wakwe.
- Cintu ciinda kubija ncakuti, muntu mupati uutalijati inga waakweelela muntolongo. Mfulumende ilaa milawo iikonzya kumujata kwiinda mukumunyanga lwaanguluko lwakulisalila akumusubula.
Kulijata kutalikila mumaanza aabanyina. Mwana muvwanda ulaa myezi kkumi alusele ooyo uulekelwa kuvwundumuka kukwiila, kabbakela amaulu aakwe kufumbwa cintu akwaalabana kulisowa ansi, uyiisyigwa kutalijata kakwiina uumuyiisya . Mwana ulaa myaka lusele ooyo uulekelwa kunyansya basazinyina abacizyi bakwe eelyo nacisidwe akutalimvwa kabotu, uyiisyigwa kutalijata kakwiina uumuyiisya. Mukubusi ulaa myaka kkumi ayone ooyo uulekelwa kwiimpula jwi lyakwe akoompolwesya eelyo nanyemede, uyiisyigwa kutalijata, alimwi kakwiina uumuyiisya. Kufumbwa muntu ulakonzya koompolwesya eelyo nanyemede. Kunyina ciimo ciyandika kuti muntu anyeme. Pele kuyandika kulijata kapati akubaa ciimo citazungaani, kutegwa utayindilizyi kunyema eelyo muntu umwi nakucokacoka.
Kwaalilwa kulijata ncecintu cimwi muzyali ncakonzya kwaalilwa kuyiisya mwanaakwe. Cilayambukila muzibeela zyamwana ooyo, antoomwe amubweende bwa moza mubuumi bwakwe. Kwaaba kuyanda kwako ku Mwami Yahuwah, akulikasya kucita ziyanza zyacinyonyoono, eelyo noyandide ncobeni kucita cintu eeco, ncintu ciyandika kubaa nguzu muciimo eeco cizyila buyo mukulilingula kulisyamba kala.
Ambweni yebo tojisi nguzu zyakukoma masunko aako omwini. Toonse tulaa zibeela zyamaumi eesu oomo motuyandika kubaa lugwasyo lwabulemu bwakujulu kuti tuzwidilile akukoma. Pele tuyandika kwiiya kulyeendelezya munzila iiluleme akulijata kuti tukonzye kusala, mpoonya aawo, akucengulukila ku Mwami Yahushua kuti atugwasye notusunkwa, kwiinda kuti twiide kulileka kuwida mucibi ncotuyandide kale kucita.
Aawo aatalikila cinyonyoono
Cinyonyoono lyoonse citaanguna kutalikila mumizeezo yamuntu. Citalikila mbuli kweezyeezya kwamuntu. Mpoonya, eelyo muntu ooyo najana ciindi cibotu, isunko lizwida anze liswaanganya kusofwaala kuli kale mumuntu ooyo, mpoonya ooyo muntu ucita cinyonyoono. Eeci inga catobelezyegwa nkucaatalikila kukubula nguzu zyakulijata.
Umwi mulimo mupati wamuzyali ngwakuyiisya mwanaako mucece milazyo yakulijata akulyeendelezya kabotu. Walo takonzyi kusikila aciimo camuntu uulondokede mu Mwami Yahuwah kufumbwa buyo kuti kacili muzike wazisusi zyanyama yamubili wakwe.
Kuti Mwanaako katalikide kale kulangizya zifwanikiso zitondwa zyamantanda
Nomuba mumaanda aabuleza ncobeni mbuli mumaanda aabeembezi bazikombelo, nokuba kubaa bazyali babikkila maanu ncobeni, bakubusi balakonzya koongelezyegwa akucegwa muntenda ya zifwanikiso zya mantanda. Eeci tacaambilizyi kuti yebo uli muzyali mubyaabi pe. Lusifa awalo wakazangila Kujulu kubotu ncobeni! Nokuba boobo, koyeeya kuti eeci cintu ncolwana, ncintu ciliko ncobeni cikonzya kuzyibizya muntu akukola mizeezo yakwe mbuli zintu zimwi zikola zyoonse.
Musilisi. Donald L. Hilton, Jr., wakakulwaizya kuti:
[Swebo tuyandika ku] langanya zifwanikiso zya mantanda akuzyibila kulalika, mamambe abwaamu kuti nkuzyibila kucita zibi, kuleka buyo muziyanza zyabuntu nokuba mubweende bwamoza bulikke pe. . . . Aabo bantu banjombede muzifwanikiso zya mantanda azitondwa zimwi, beelede kumvwisisya kuti nkaambo eeci ncintu cikola mizeezo ncobeni, balo tabakakonzyi kuleka ciyanza eeci pele buyo kuti bayandaula lugwasyo kumabazu aaluleme. Kulitaminina kuti, “eeci ncilengwa cangu camaseseke, aboobo Ime inga ndacibambulula ndemwini a Leza wangu”, inga kwaba kwiindizya buyo kucita cilengwa eeco, akusimpila limwi muntu ooyo kalyaambauzya boobo, kakkede maumi obile, buumi mbobamubwene bantu bali munsi lyakwe, abuumi mbwasisa kuzwa kubantunyina. Beelede kuliyandila kuyandaula ciindi ca kweempwa akubukuluka kuzwa kucilwazi eeci.6
Kuti yebo wabbukizya mwanaako kanjombede muzifwanikiso zitondwa, kuli zintu zini nzyoyelede kutobelezya kutegwa umwaangulule kuzwa kuzintu eezyo.
A) Utakalali, nokuba kucimwa akutalika kulila. Utamuusyi nsoni nokuba kumutununsya mwanaako. Bana abakubusi mbamwi balaakati kamukwasyi wakujulu, aboobo beelede kupegwa bulemu bubeelede.
B) Kokkazyika moyo, kobaa lubomba alimwi akumvwisisya. Komubambilila mwanaako mbweenya mbuli Mwami Yahuwah mbwakubambilila eelyo nolubizya. Kuti ayebo, koli wakalilutide kulangilizya zifwanikiso zyamantanda, ulakonzya kumwaambila mwana eeco cakakugwasya kuti ukome cilengwa eeco. Komuzyibya mwanaako kuti tali alikke pe.
C) Kokulwaizya akusanina lusyomo lwa mwanaako. Lino tacili nceciindi cakumutondezya “kuyuma moyo.” Bazyali aabo beendelezya bana babo “amyoyo miyumu” balapa zisubulo nokuba kuti mwana walilekelela akweempwa ncaalubizya. Zifwanikiso zya mantanda, mubwini, ncilengwa cakusisikizya. Aboobo utamupi nokuba kulekela mwanaako kubaa kaambo kakwiindizya kusisikizya cibi ncanga wacita. Kuyuma moyo inga caindizya kukulwaizya bakubusi kuti batalike kubeja nkaambo balizyi kale kuti bayoopegwa cisubulo, nokuba kuti kabaamba cili masimpe. Yebo koba ciyubilo camwanaako citakwe ntenda eelyo nanjide mumakatazyo alimwi nayanda lugwasyo.
D) Komupandulwida ntenda atwaambo tujatikizya kulangilizya zifwanikiso zya mantanda. Ambila mwanaako kulangilizya zifwanikiso eezyo mbocinyonganya bongo bwamuntu kuti akolwe akuleka kuyeeya kabotu.
E) Komujanina musilisi uuyiide, uukonzya kumugwasya kuzunda luunyaunya mwanaako. Koibaluka kuti, nkaambo kakucinca ooko kutola busena mubongo bwamuntu, yebo ulwana nkondo yakuzyibila kucita zitaluleme.
F) Kobikka nzila yeendelezya akukobelela milimo njolibelesyegwa kkompyuta.
G) Komupa cakucita ciindi aciindi mwanaako kutegwa mizeezo yakwe itanooingaili alimwi kutegwa mubili wakwe kuuli muciimo casangalede. Kocesya kulya zyakulya zisungilizya mubili wako kuyandisya zintu zikola, nokuba zyakulya ziyungizya luunyaunya mbuli (nyama, mayi, ccuka naa bweengwa, kkofi, azimwi zipa kuti mubili unyanyaale notayandide)
H) Utamusulaiki mwanaako aanga ulisweekede cakutajokolosya. Tacaambilizyi kuti yebo uli muzyali mubyaabi kuti wamujanikizya mwanaako kazyibide kulangilizya zifwaninkiso zya mantanda akulyana nkwela. Bantu boonse balaangulikide kulisalila.
I) Kopaila, kopaila, komupailila mwanaako. Kupailila mwanaako mulimo ngopedwe kuzwa kujulu. Eliya bana ba Isilayeli nibakazumana kuti bayanda kubaa mwami uubalela mbuli zisi zimwi, Samuyele wakabapa bwiinguzi bwamoza bweelede kuba mukonzyanyo wamuzyali uuli woonse eelyo nasoleka kugwasya mwanaakwe uunjombede mukooze kakulangilizya zifwanikiso zitondwa zya mantanda kuti: “Nkabela citacitiki kuti mebo mbisizye Mwami Yahuwah mukuleka kumukombela. Alimwi ndinoomwiisya makani aanzila mbotu iiluzi” (1 Samuele 12:23, NKJV) Ikutiyebo koli topailili mwanaako, ino nguni ooyo uumupailila mwanaako?
Kugwasya mwanaako kuzwidilila
Mulembi wamabbuku Rick Thomas wakapa kaambo kakuti: “Kaambo keni bunji bwesu ncotatutamvwisyide kusungilizya akucengelelwa kuli muzifwanikiso zya mantanda azitondwa aziyanza nzyotujisi, nokuba kuti eeco tacili cintu cakuliyandila, nkakuti eezyo zintu mbozikonzya kutonkela mwana kuti kalaa busa bwakuyandisya cintu cimwi kusikila waba muzike wacintu eeco.”7 Banjaanji bakubusi, balalinontola akudadalika eelyo nobaswaanganya zifwanikiso zitondwa alimwi mpoonya aawo batalika kulutila kulangilizya kufumbwa citozya ku mantanda kakwiina uubayiisya kucita boobo. Kuti tiibayiisyigwa kulisyamba kala akulijata, kabeenkela kucita akuyoowa zitaluleme, kuti kabatapegwi mulandu kumicito yabo, kuti amunzi kaataangulukide akuba ciyubilo kuzwa kuzintu zicitika munyika, nkabela bakubusi inga bacaala kabali muntenda yakoongelezyelwa muzintu zijatikizya kulangana zitondwa akulyana nkwela. Kuba muzyali uutonkomene – kozyi musyobo wamuntu ooyo mwanaako mbwayelede kuba akubeleka kutozya kuciimo eeco – ncintu ciyandika kuti bana besu kabali bantu bazunda muzintu zyoonse zitaluleme.
Mwana uuyiisyigwa kulisalila mumizeezo yakwe kweendelanya amilawo, kuleka kucita mbwalimvwide, uyookomena kali mwaalumi uulemekwa uupona buumi bweendelana amulawo. Nokuba kuti mwana wako kaalaafwi kukula, tacimanide ciindi cakumupa zibelesyo zyakuti apone buumi bwamoza, buumi bwabulemu, kayoowa cibi akulemeka Mwami Yahuwah.
1 Eeci cibalo cakalembwa kuzwa kumuzeezo wakukwabilila bakubusi basankwa abana basankwa kuzwa kuntenda ya zifwanikiso zya mantanda. Bazyali beelede kuzyiba, nokuba boobo kuti, kuli mweelwe wabana basimbi awalo uyaa kucengulukila kukulangilizya zifwanikiso zya mantanda. Eeyo milazyo yalandabikwa mucibalo eeci, ilikonzyene kubana basankwa abasimbi mbweenya buyo.
2 http://www.teensafe.com/blog/web-pornography-addiction-affects-teenage-brain/
3 Donald L. i 4.
4 http://www.covenanteyes.com/2013/03/20/porn-training-motivation/
5 n/a
6 Hilton, op. cit., Introduction.
7 “Nzila zyone Zikulwaizya Mwanaako kulangilizya Zifwanikiso zya Mantanda.”

robotstxt: allowed

filter: keep


text:
Iinyika Ilibandalele: Amulekezye Muzeezo Wanyika iili muciimo ca Mbumbulu!
Nyika tiili muciimo ca Cambumbulu Pe!
Kasimpe kazwisya moyo.
Ingazi yaku Pisa ncikonzyanyo ceebekeka mucisi ca Itali. Mboobu mboyakatalika kuluulwa: musemo wangazi eeyi wakalicengeme kumbali kwa madigilii ali 5.5 eelyo kiitaninga bambululwa kwiijosya kuti yiimikile kabotu madigilii 3.99. Kufumbwa cintu ciyakidwe atalaa musemo uulaa kampenda, mukuya kwaciindi eeco cintu inga cawida ansi.
“Mulimo wankamu ya NASA wakubala zintu mumulengalenga”, wakayakilwa atalaa bubeji niwaatalikwa kucitwa: bubeji bwamuzeezo wakuti nyika ili mbuli bbola, alimwi izinguluka zuba. Lino casika ciindi cakuti ooyu muzeezo walweeno, alimwi kusanganya kufumbwa ciyakwidwe atalaa kubeja ooku, cilipwaye muzinga kuwa ansi.
Kuzwa niyaatalikwa ncobeni nkamu ya WLC, makanze aayo ngakubamba busena bwakwaabanya kasimpe kubantu banjaanji mbuli mbocikonzyeka. Kwiindilizya waawo, eeyi nkamu iyandaulisya kasimpe kuti yaabanye kubantu eelyo kasimpe nokayaa kubbukizyigwa. Kutegwa eeci cizwidilile kucitika, eeyi nkamu ya WLC tiisangene pe mucikombelo nociba cili buti cijanwa mazubaano, kutegwa iliibe “kubambilila bantu kukuboola kwa Mufutuli kulaafwafwi.”
Mungele wakaambila Daniele kuti , “muciindi camamanino, bantu banji bayoobalika ooku akooku, alimwi luzyibo luyooyungizyigwa.” (Daniele 12:4) Eeci cisyomyo cakaambilizya mumuni ooyo wakasyomezyedwe kuti ucizya, ncecaajata myoyo yankamu ya WLC mumulimo wabo. Ooku kulisungula kwankamu kuguminizya:
- Kwaanguluka mukutambula mumuni mupya. Kunyina cakukaka kuti kakwiina kusanyangula twaambo cakabotu kabotu akumaninizya.
- Kunyina kuzumina cili coonse kuti kakunyina kuvwuntauzya kumaninide. Nkaambo buyo kakuti cintu cimwi ncipya, tacaambi kuti eeco cintu cililuleme pe.
- Kuyiisya kasimpe, nokuba kuti mumulimo wakuyiisya kasimpe kulayandika kulisinsa zinyonyoono antangalala, akuzumina kuti eeco cakali kuyiisyigwa musyule lyaciindi cakali cintu caalubide.
Ncintu cini cakali kuyandika musyule lyaciindi cakali cakubambulula zintu zisyomwa mulusyomo lwesu, nkaambo eezyo zintu zyakaimvwi amanjezyeezya alaatumpenda. Kwiinda nociba buyo ciindi comwe, nkamu ya WLC yakeempwa cibi cakuyiisya zintu zilubide eezyo zyakainda musyule eelyo tusimpe tupya notuyaa kuyubunuka. Lino muzeezo mupya aumwi ngooyu: ciimo cini canyika cilizwidilide kale. Eeci ciiyo tacili mbuli zyimwi zyakainda kale musyule pe. Kunyina kasimpe nokaba komwe aako nkamu ya WLC nkiyaavwuntauzya, kakali kulangika kuti nkasimpe kuti walanga buyo ciindi cakutaanguna comwe, nokuba kuti aako kaambo kakainzya muvwi kumeso “aatusimpe” twalwiiyo lwazilengwa leza.
Lusyomo lwakuti nyika ili muciimo cabbola alimwi izinguluka munsaa zuba, wakali muzeezo wakazuminwa kwaciindi cilamfu loko cakuti asunu mazubaano ucizuminidwe kuti “nkasimpe.” Pele nitwakatontomana kuvwuntauzya muzeezo ooyu, kwakayubunuka kasimpe kazwisya moyo, kasimpe katondezya kuti nyika tiili ncobeni muciimo cabbola alimwi tiipilauki mumweenya uuteeli pe. Nokuba kuti “tiilandabede” cakuti muntu naa waunka kumagolelo aanyika inga waakukulumbukila ansi, tiili muciimo cabbola nokuba cinkuli pe mbuli mbomwaayiisyigwa kwa myaanda yamyaka yainda yosanwe. Pele, ili muciimo cini eeco caambwa mu Mangwalo alimwi nceenya eeco bantu bansiku boonse ncobakali kuyiisya kuti mbwiibede: ninyika iliimvwi nji alimwi ijisi lwizi, kiivwumbilidwe amulengalenga ooyo wiikwabilila.
Zilengwa zyabantu ziindene munyika amumisela minjaanji, zyakapandulula akulemba kuti nyika ilaakatikati kazilengwe zyamumweenya wakujulu, ilipapalele alimwi iliimvwi nji. Bana Ijipita, bana India, ba Maya, ba Chainizi, bantu baku Amelika bataanzi, amazyalani manjaanji aansiku anyika eeyi, bakalaa lwiiyo lwakuti nyika ilaakatikati kamulengalenga woonse. Kataninga sika Pythagoras, muzeezo wanyika iipilimuka akukonzya bbola tiiwakaliko pe, nokuba ciindi cakaindide kale musyule lyawaawo, wakacili muzeezo uutamvwiki kubantu banji, kusikila buyo zyuulu zyamyaka zyobile zyainda eelyo Copernicus naakatalika kubambulula muzeezo wakuti zuba ndelili akatikati kamulenga.1
Nkamu ya WLC yakatambula kasimpe kakuti, nyika iliimvwi nji alimwi izingulukidwe mulengalenga wiikwabilila, kuzwa buyo ciindi niyaamanizya kutontonkanya kuvwuntauzya zyoonse zilembedwe eezyo zikonzya kujanwa mazubaano antoomwe azyeezyo zyabasyaazyibwene basoma nyenyezi azilengwe zyamumweenya. Twaambo twa Bbaibbele ooto tutabilila kuti nyika iliimvwi nji lyoonse twakaliko pele kanjikanji twakali kulanganyigwa buyo aanga ntwaano kwabantu bansiku. Nkamu ya WLC ileempwa kuti musyule lyaciindi tiiyakasaangunide kutambula kasimpe ka Mangwalo kalibotela aaka. Yahuwah ngo Mulengi. Walo ulabeleka munjeleela yamilawo Yakwe. Mubwini, lwiiyo lwanyenyezi alwiiyo lwa myeelwe alwalo lutabilila kuti nyika iliimvwi antoomwe kiivwunikidwe mulengalenga . . .mbweenya buyo mbuli Mangwalo mbwaayiisya!
Pele, nokuba kuti milawo yalwiiyo lwa zilengwa leza niyatali kutabilila kasimpe aaka, nkamu ya WLC niyaatambula akukakumbatila kasimpe aaka. Ijwi lya Singuzuzyoonse lilikkwene kutabilila lusyomo lwakasimpe noluba buti.
Kuya kumbele,mpoonya nitwakateelela masimpe aaciimo canyika, mumuni munjaanji wakamunikwa atalaa cishinshimi. Mbweenya mbuli Mangwalo mbwaakaambilizya: “Webo weelede kushinshima alimwi” (Ciyubunuzyo 10:11), kuteelela kuti nyika ivwunikidwaa mulengalenga ncecizuzika kumaninizya 'mulumbe wabangele botatwe' eelyo nyika niiyitwa kuti ikombe Mulengi (mulumbe wamungele mutaanzi). Mbuli kasimpe aaka mbokayaa kumwaikila munyika, mbungano zyabupaizi zinjaanji eezyo zibumbilide Bbabbuloni, zyoonse kutagwisyila niiba yomwe, ziyoosulaika kasimpe kabulemu aaka. Mbombubo oobo, mungele wabili mbwacenjezya nyika kuti kuwa kwa Bbabbuloni kuyoomanizya kucitika. Boonse aabo baiminina kasimpe aaka bayoopenzyegwa, mbweenya mbwaakaambwa mungele watatu, eelyo poopo aakubikkwa bweendelezi mubupaizi buswaangene nyika yoonse antoomwe, uyooyiisya kuti nyika ili muciimo cabbola.
Muvwiki amyezi zyiboola kumbelaa mazuba, nkamu ya WLC inoolulamika zilembedwe zyoonse azipekupeku eezyo zyaambilizya kuti zuba ndelili akati kamulengalenga alimwi kuti nyika ili mbuli bbola. Inkamu eeyi ilomba nduwe kuti ukkazyike camba muciindi cakululamika ooku. Nkaambo kabupati bwacibaka cesu aawo mpotubikkide zilembedwe zyoonse, ooyu mulimo uyootola ciindi. Nokuba boobo, nkamu ya WLC ililyaabide kuya kumbele mukasimpe kali koonse aako kayubununwa kuzwa Kujulu.
Nkamu ya WLC iyanda kukutamba kuti webo uvwuntauzye bumboni boonse 2. Ncintu cilikabotu kuti wabikka ambali ciiyo eeci webo nocisanyangula makani manjaanji. Ncintu cilikabotu akuzumina kuti, “Nsyezyi pe!” Pele twakulomba kuti utajalili mizeezo yako kotaninga sanyangulisya kabotukabotu bumboni boonse bukonzya kujanwa cino ciindi.
Ntenda yamumuni mupya tiili yakuti ooyo mumuni mupya, aboobo nkokuti ulilubide. Peepe tabusyi boobo. Kunyina muntu uuyandaula kasimpe ncobeni uunga wapa bwiinguzi buna Laodisiya bwamusyobo ooyo. Ntenda yini njakulimvwa mbolimvwide kuti waalilwa kumvwisya kasimpe kalaa mulumbe uutozya kubbazu lipya. Inga caletelezya kuzingwa akupyopyongana kapati mumizeezo yamuntu uukanza kuti atakacengwi boobu. Musunko wini mupati inga waba wakuwaalila anze zintu zyoonse nzyasyomede kale akasimpe koonse nkajisi kale. Kulimvwa boobu mukusoleka kulikwabilila takweelede kusowela anze tusimpe tusimide kale tulaa bumboni mu Mangwalo.
Twakukomba utasulaiki ciiyo eeci nokuba ciiyo acimwi nociba cili buti, webo kotaninga livwuntauzyila akubala amoyo uuzwide mipailo. Kolibambila kutobela kasimpe kufumbwa nkogamika.
1 Eric Dubay, 200 Proofs Earth Is Not A Spinning Ball. While WLC appreciates the good research Dubay has done on the shape of the earth, we do not agree with or promote other, unchristian beliefs he holds.
2 Please be aware that some enclosed-earth researchers hold other beliefs that are not always in line with Scripture. While much valuable information can be learned, the diligent student is encouraged to take what is good and lay aside the rest. The beauty of this truth is such that even some atheists, in studying the enclosed earth, have become Christians, accepting the word of Yahuwah.


text:
Kkilisimasi: Nkuwakatalikila, Misela A Zilengwa Zyawo
“Holiday”. Ku bantu banji eeli bbala ligeme kwiiminina kusekelela komwe buyo . . . Kkilisimasi!
Ciimininwa mu bbala lya "holiday" ciyubununa cisyomwa mubupaizi calo bantu banji ncobatazyi.
Holiday: " ipobwe lya bupaizi; [i] buzuba busetekene." (Webster's New UniversalUnabridged Dictionary)
Kkilisimasi mbuzuba bwa bupaizi bwa kusekelela. Nokuba kuti kuli kujatikana mumakwebo mukusekelela kwamazubaano,
Kkilisimasi ucili, mumoyo, mbuzuba bwa pobwe lya bupaizi. Nceciindi liibalukwa akulemekezya leza ukombwa.
Bana Kristu basekelela kuzyalwa kwa Jeesu a ciindi ca Kkilisimasi. Balacincana zipego mukulemekezya "cipego cipati cakapegwa". Baamba kuti: "Jeesu nka Kaambo ka Kusekelela" akwaamba kuti bayanda kujokezya Kristu mu Kkilisimasi.
Cikatazya ncakuti, Yahushua Mufutuli taakwe pe anaakali “mu” Kkilisimasi! Nokuba kuti Mangwalo taapede buzuba mbwaakazyalwa Mufutuli, bunji bwa basicikolo bazumina kuti Wakazyalwa cilimo, kutali mu mwezi wa Nalupale 25!
Kuti tubbukizye leza uulemekwa a Kkilisimasi, cilayandika kuti tutobelezye nkwaakazyila kuli bakomba zilengwa leza. Kusekelela mu mwezi wa Nalupale 25 kwakatalika kaindi kasyoonto nikwaainda zambangulwe lyameenda naakazyalwa Tammuz walo wakali kutegwa ngu Nimrod wabukuluka. Sunu zilengwa zya Kkilisimasi zizwa cigaminina ku Bbabbuloni wansiku aku Roma wabakomba zilengwa leza.
Bakomba zilengwa leza baku Roma bakali kulemekezya leza wiitwa kuti Saturn, mupobwe lisika a mvwiki yomwe liitwa kuti Saturnalia mu mwezi wa Nalupale. Saturn wakali leza waba Roma wa Ciindi a kutebula, aboobo wakali kutondezyegwa kajisi sikela. Wakali leza wiinda lunya abubyaabi ali baleza boonse babakomba zilengwa leza. Wakali kuyanda cipaizyo ca bana bavwanda.
Ba Roma tiibakali balikke mukukomba leza ooyu mubyaabi. Kukomba Saturn kwakali kujanikajanika munyika yansiku lini. Abalo bana Israeli baakomba Saturn liya nibakazangila julu.
Leza bana Israeli ngubakali kukomba kanji nibakali mubuzangi, wakali Saturn(walo wakategwa mu Bbaibbele ngu Chiun, Molech, naa Remphan.)Abalo bana Israeli bakali kwaaba bana babo bavwanda acipaililo ca leza ooyu usofweede, uula nyota ya bulowa.
"Saturn wakaba mukomi wa busikukomba zilengwa leza bwa mu Afrika [amwalo] . . . mbweenya mbuli Baal-Hammon ku Carthage waku Phoenicia, wakali ngowaabilwa bana bavwanda a cipaililo . . . . Nokuba kuti wakali leza wa kuzyalana, Saturn-Baal . . . wakali walunya mukuyandisya zipailizyo eezi." (Quodvultdeus of Carthage, translation and commentaries, Thomas Macy Finn, pp. 14 & 115)
Nokuba kuti ba Roma bakaleka kaindi kwaaba cipaizyo camuntu, bulowa bwakacili kutikaika abasikutingaana mukusekelela Saturnalia mu mwezi wa Nalupale.
Saturnalia lyakali pobwe lyabupaizi alimwi boonse bakalizyi kuti kutikaika bulowa abasikutingana cakali cipaizyo cakwaabila Saturn.
"Kulangilizya kutingaana kwakali setekene [kuli Saturn]." (Johann D. Fuss, Roman Antiquities, p. 359)
"Civwuka cibunganinwa kusekelela cilaliyobolweda basikutingaana, liya kumamanino a mwezi wa Nalupale nobasomba bulowa bwabo ku Mwana wa Julu uujisi-sikela [Saturn]." (Ausonius, Eclog, i. p. 156)
"Basikutingaana bakali kulwana abuzuba bwa Saturnalia, alimwi . . . bakali kucita oobu kuti baumumbbulizye akusomba Saturn." (Justus Lipsius, tom. ii. Saturnalia Sermonum Libri Duo, Qui DeGladiatoribus, lib. i. cap. 5)
“Mulazyo wakazibidwe [akutingaana] kweebelwa ooku wakali . . . [wakuti] kwakali kwaabila cipaizyo . . . liya bunji bwabanalumi ‘Nibakankaulwa mbuli nyama kuti basekelele pobwe lyabupaizyi lyaba Roma.’ Nokwiibalukwa kuti Saturn mwini wakakankaulwa muzyibeelabeela, ncuubauba kubona mbuwaaboola muzeezo wakupa cipaizyo kuli nguwe kwiinda mukulekela banalumi kuti bagonkaulane muzibeelabeela mubuzuba bwakuzyalwa kwakwe, eeci kuti ibe nzila yakujana nkumbu kuzwa kuli nguwe.” (Alexander Hislop, The TwoBabylons, p. 153)
Nokuba luciso akutikaika bulowa, Saturnalia cakali ciindi cakupobola a kusekelela. Mapobwe manji aansiku aalemekezya leza wanyota yabulowa ooyu akaboola sunu muciwa ca Kkilisimasi uuyandisyigwa azilengwa zyawo nyika yoonse mbwiizulwa.
Eezi zilengwa zijatikizya:
- Mazuba aali Kkumi a obile aa Kkilisimasi
- twakulya tunona tusiigwa anze kumangolezya
- zisamu zya Kkilisimasi zikulakidwe a tumumuni tumwekamweka(eezi kumatalikilo zyakali nkandela zibambwa amafuta aa mibili yabana bavwanda bakaumpwa akupaizyigwa.)
- Zisamu zya Kkilisimasi zikulakidwe tubumbulu (kumatalikilo eezi yakali mitwe yakanyongolwa bana bapaizigwa)
- kupobola abapanga coongo
- Kucincana zipego
- Kumyontana mujungusi akavwuna ka Mistletoe
- Micelo mbuli mpunyukunyu zisubila (cilyo cabaleza)
- Mitabi yazisamu zitayumi
- kuyaabwiimbilila kuzwa kuŋanda a ŋanda (kumatalikilo kwakacitwa abaimbi balaa mantanda kabacitana zitondwa naa kulyana nkwela)
- nkandela zya "Kuboola"
- magwalo aa Kkilisimasi
- . . . azimwi zinjaanji.
Acalo cinkonzya ca Taata Kkilisimasi, naa Santa Claus, cilakonzyanisya aca Saturn: mudaala, wa cilezu cilamfu, uuzingulikidwe bana bavwanda.
Saturn, mubyaabi, mudaala uuyandisya zipaizyo zyakwaaba bana bavwanda, ulalibonya mubuleya bwa sunu muziwa zyobile. Mumwezi uli oonse wa Nalupale, Saturn, leza wa ciindi, ulabbuka mbuli "Taata wa Ciindi Mudaala". Mwana Mwaka Mupya wiiminina mwana muvwanda wakaabwa kuti apaizyigwe. Amulange kuti zyoonse ziwa zya Saturn zili mumabazu azyo: isikela, inkoloko (mukonzyanyo wa Ciindi), a, mwana muvwanda uupaizigwa.
Citontozya mumagondo mukonzyanyo wa Taata wa Ciindi a Mwaka Mupya mbuli Mwana mvwanda zikonzya kujanwa mucifwanikiso ca musela wamyaanda ya myaka kkumi a fuka yakainda (anselelo aawa). Taata wa Ciindi, (Saturn, mbuli leza wa Ciindi), uliimvwi kumpela a nkoloko mpati, kajisi sikela lyakwe. Myaka yakainda ilatondezyegwa kiili mubupati kaivwungaidwe mungubo zyakuzikkwa. Mwaka Mupya ulazya mbuli mwana muvwanda. Nokuba kuti cifwanikiso cilasiya kapati, mumuni uzwa kumulilo umunika mwana musankwa muniini alimwi busi bulaunga mumbali. Myaka mipya iicizya ilatondezyegwa mbuli bana balibambide kupaizyigwa. Bana bakaabidwe kuti bapaizyigwe bakali kuvwumbilidwe lyoonse kutegwa bazyali babo batazyibi mwana wabo naaumpwa. Zyoonse ziga zya leza ubijide loko ooyu nkozili mucifwanikiso eeci.
Mumusela wamazubaano Saturn ulabbuka mbuli Mutebuli wa Buusu, kayobolola miiya ya bantu mubutebuzi bwakwe. Mbasyoonto biyo mumusela wa sunu bakabwene akuzyiba kuti Taata Kkilisimasi, Mutebuli wa Buusu a Mudaala Taata wa Ciindi boonse tabali aumbi pele nguleza wiinda boonse kusesemya ooyu. Nokuba boobo, muntu wansiku loko inga waziba mpenyaawa kuti zyoonse eezi kwiina aumbi pele ngu Saturn. Indembela zitondezya Saturn nzyeenya nzyezitondezya Mudaala Taata wa Ciindi a Mutebuli wa Buusu: masikela a cimwi citondezya kwiinda ciindi.
Bunji bwabantu basinizyide sunu bapa twaambo twiindene kwaamba ncobalamatide mazuba aabakomba zilengwa leza aasetekanya Saturn:
- "Kkilisimasi nciindi cibotede
kapati kuba antoomwe mu mukwasyi. Tulijatikene kapati ziindi zinji mubweende
bwamwaka aboobo eeci nceciindi cilikke cakuti tubaantoomwe.”"
- Kkilisimasi nciindi cibotu kapati kuti
tubandauke nzyotusyoma! Bantu banji balaangulukide kuti bateelele muciindi
camwaka eeci mpawo ncecico ncebelesyela ciindi eeci kuti ndaapaule lusyomo
lwangu.”
- “Kkilisimasi nceciindi cilikke
cakusekelela cabupaizi cigeme aali Jeesu!"
- "Ndilizyi kuti Jeesu tanaakazyalwa ndilyo liya. Nsyecengedwe pe. Alimwi, nsyekombi baleza bazilengwa leza pe, aboobo cili biyo kabotu kuli ndime!"
Bakomba zilengwa leza tiibakamuzyi Yahuwah, Mulengi. Bakali kukomba baleza basangu nkaambo kakutazyiba kabotu. Eeci teesyi cikonzya kwaambwa ku Bana Kristu ba sunu.
Mangwalo ayiisya kuti:
"Muziindi zyakutazyiba ooku . . . [Yahuwah] wakatyankila meso; pele lino waambila bantu bali koonse koonse kuti beempwe." (Incito 17:30, KJV)
Kuzyiba kuti Kkilisimasi nciindi cabasekelela zilengwa leza, kuzyiba kuti zimpenda zya mazubaano kutizilikonzyene a zilengwa zyakaindi loko zyabakomba zilengwa leza zilemekezya Saturn, kwamana boobo akulyaamba kuti kunyina cibi nkaambo kaluzyibo oolu, tacilondokede.
Kkilisimasi nciindi cini cakusekelela pobwe, ndipobwe lyabupaizi. Kwiinda mukulemekezya leza mubyaabi, Saturn, KUSAMPAULA kupegwa Yahuwah, Mulengi wa Julu a Nyika.
Mufutuli Mwini wakaamba mulawo wabulemu Naakati:
"Taakwe muntu uukonzya kubelekela basimalelo bobile: nkaambo inga wacimwa omwe akuyandisya umwi. Tokonzyi kubelekela . . . [Yahuwah] a luyando lwa mali." Mateyo (6:24)
Saturn, kwiinda leza wakubeja uli oonse, nguujisi ziwa zikonzyanya azya Saatani lwakwe. Kkilisimasi ndipodwe lyabupaizi lyakwe. Kutola cibeela mukusekelela Kkilisimasi nkulemeka leza mubyaabi ooyu.
Majwi a Taata waluyando ku bana Israyeli bakadilika mucibi sunu alainduluka cakumvwikisya ku Bana Kristu:
"Ncobeni mbuli mukaintu simanyonga mbwasiya mwaalumi wakwe, mbombubo mbu mwakacita zinyongene kuli Ndime, O ŋanda ya Israyeli, mbwaamba . . . [Yahuwah] . . . nkaambo bapindula nzila yabo, alimwi balilubide . . . [Yahuwah Mubambi wa Cizuminano cabo]. Amuzyokele, nywebo bana nomudilika mucibi, alimwi Njoomuponya mukudilika kucibi kwenu." (Jeremiwah 3:20-22)
Kutola cibeela mu zilengwa zyabakomba zilengwa leza, kusampaula Mulengi. Amuzyokele ku Munununi wenu wa luyando.
"Ncinzi Kristu ncazuminana a Belial [bubi]? Naa ncibeela nzi uusyoma ncaswaangene a utasyomi? Alimwi ncizi cizuminanwa ku Cikombelo ca . . . [Yahuwah] a zibumbwa? . . . Kamuzwa akati kabo akulizandula, mbwaamba . . . [Yahuwah]. Mutajati cilaa tombe, alimwi Ndiya kumutambula." (Bakorinto babili 6:15-17)
Kamuzwa anze kuzwa akati kabo! Mutajati cilaa tombe!!
Hena MU yakuzwa?
Amutyanke aawa kuti mulangilizye cipekupeku!


text:
Hudson Taylor, umwi mukambausi wakatumidwe ku China mumusela wa 19th , aciindi cimwi wakalemba kuti:
Kumubisyi omwe-omwe, uuminidwe mukuli uulaa cikkelo, [Yahushua] umwaambila kuti, “Koboola kuli ndime kuno ulyookezye.” Pele nkobacili bantu bamwi bajisi lusyomo pele bacidadanyana kuminwa mikuli. Abalo balitambidwe mumajwi ngeenya aayo. Amumvwisisye majwi ookwa [Yahushua] aamba kuti, ikuti mulimo wako wakuminya, utayimpyi kulidadanyika kubeleka mulimo pe. Malailile Aakwe taali aakuti, “Koya ukabeleke. Utaleki kusikila umanizye,” mbuli muntu umwi mbwanga wasendekezya pe. Pele mukwiimpanya waawo, malailile Aakwe ngakuti, “Koyima kace, tula mulimo ansi, koboola kulindime kuno ulyookezye.” Kunyina pe noliba lyomwe Kristu naakasukuma muntu uukatede kuti azumanane kubeleka pe; kunyina pe naakatuma muntu uufwide nzala, uubulide nguzu, uucisidwe nokuba muntu wuuside kuti aye kuyoobeleka mulimo pe. Kubantu bali boobo, IBbaibbele lyaamba buyo kuti, “Koboola, koboola, koboola.”
Banakristu balisyomezyedwe kwa ciindi aciindi kuti lufutuko ncipego cakupegwa buyo citakwe muulo. Pele nokuba boobo, kucili muzeezo wakusendekezya kuti, muntu uusyoma weelede kucita cibeela camulimo cimwi kutegwa azumanane kufwidwa luzyalo akufutulwa. Lufutuko ncipego cakupegwa buyo citakwe muulo. Eeco muntu uusyoma awalo ncintu ncazumina, pele tee kayi mulimo wakwe ngwakulisungula akuteelela abuzuba, kulya zintu zisalala, kuliimya, kuzunda masunko azinyonyoono zimukopede, azimwi zinjaanji. Ede kuti taacita boobo, kulangilwa kuti inga wanyangwa cipego citawulwi ca lufutuko.
Umwi sikutongooka wansiku, Martin Luther, waakaka muzeezo wakusendekezya boobu. Walo wakabuzya mubuzyo wakuti: “Hena taali makani mabotu aakusyoma kuti lufutuko taluzyili muli ndiswe?”
Kulyaaba abuzuba, kuzunda masunko aazinyonyoono zizinga muntu, akupona buumi bweendelana a Mwami Yahuwah, zyoonse eezyo micelo buyo iilibonya mucipego ca lufutuko. Aboobo eeyo micelo, tiikonzyi, alimwi kunyina pe niinga yaba milimo yabululami iiyandika kutegwa muntu azumanane kubaa cipego cakupegwa buyo ca lufutuko.
Lufutuko lyoonse ndwakutambula buyo; kuleka kuvwozyegwa pe.
Tiili milimo ya bululami
Nkaambo aswebo kaindi twakali bafuba-fuba, bataswiilili, basweekede, bayandisya kucita zitondwa. Twakali bazike bazisusi zyaandeene-andeene. Twakali kukkala muzibi mbuli bbivwe. Bantu bakali kutucimwa aswebo twakali kucimana.
Pele ciindi bubotu aluyando lwa Yahushua Mufutuli wesu nizyakayubununwa, wakatufutula. Taakatufutula akaambo kamilimo iiluleme njitwakacita pe, pele akaambo kalweengelelo Lwakwe. Wakatufutula akutusanzya akutupa kuzyalululwa kupya abuumi bupya kwiinda mu Muuya Uusalala. Muli Yahushua Kristu Mufutuli wesu, Yahuwah wakatupa Muuya Uusalala camaanza obilo. Wakacita eezyi kuti tululamikwe muluse Lwakwe akuti tukakone buumi butamani oobo mbotulangila.(Taitas 3:3-7, NKJV)
Paulu ulizuunyene awalo kwaamba kuti: lufutuko taluli milimo imwi ya bululami muntu njaakabeleka amaanza aakwe pe. Pele, lufutuko nkweengelelwa buyo akuyandwa kuzwa kuli Taata. Kuyungizya waawo, tuuli mulimo wabasyomi kulisalazya mumoza pe. Kunze lyaboobo, eeco cijisi mulimo wakuzyalulula a “kusanzya muntu kuti ayakululwe” acalo ncipego cakupegwa buyo: Muya wa Yahuwah Lwakwe, nguutuminwa ku basyomi boonse basyoma kuti beengelelwe kwiinda mubulowa bwa Yahushua.
Lufutuko, lyoonse kuzwa lili, ncipego cakupegwa buyo.
Lyoonse alimwi kwiinda mu lusyomo
Lino Yahuwah watuyubunwida bululami Bwakwe munzila njalulamika bantu, nzila eeyi tiili yakubamba Mulawo pe. Naba Mozesi abasinsimi balazuminana kuti nzila yokwa Yahuwah njalulamikila bantu boonse, nkusyoma Yahushua Kristu kuli boonse basyoma.
Taakwe lusalululo pe; nkaambo boonse bakabisya, bakalezya kuba aabulemu mbuli bwa Yahuwah. Pele nkaambo kaluse lwakwe Yahuwah ulabalulamika. Eeci ncipego buyo caluzyalo kwiinda muli Yahushua Kristu wakabanununa. Yahuwah wakapa kuti mulufu lwakwe abe nzila yakulekelela zinyonyoono zyabantu bamusyoma. Eeci ncitondezyo cabululami bwa Yahuwah. Kale-kale Mwami Leza Yahuwah wakali kuleka buyo zinyonyoono zyabantu nkaambo kalweengelelo lwakwe. Pele ono wapa Yahushua kutondezya bululami bwakwe, kutegwa bantu bazyibe kuti Walo uliluleme alimwi nguululamika yooyo uusyoma muli Yahushua.
Sena muntu inga kalisumpula amakani aalufutuko? Peepe, takonzyi. Nkaambo kamulawo nzi? Naa milimo nzi? Peepe, pele nkaambo cintu cipati kuli Yahuwah tiili milimo, pele mulawo wa lusyomo. Aboobo tulakosozya kuti muntu ulalulamikwa kwiinda mulusyomo, kutali mukubamba Mulawo (BaLoma 3:21-28)
Kululamikwa ndibbala lipati ncobeni lyaamba buyo kuti lino muntu walanganyigwa kuti uliluleme. Eelyo muntu nalulamikwa, Yahuwah ubikka bululami bwa buumi bwa Yahushua butakwe cinyonyoono alufu lutakwe mulandu mucibaka ca muntu uusyoma. Lino nasamikidwe bululami bwa Kristu, muntu ulaimikila kunembo lya Yahuwah kabee kunyina naakacitide cinyonyoono pe.
Eeci ncipego cipati cabulemu, pele ncipego cizumanana kuleta zileleko ku muntu. Tacili cipego cakupegwa ciindi comwe buyo kwamana, pe. Webo tolulamikwi nootalika buumi bwa Bunakristu, mpoonya kociyandika kuzumanana kululamikwa kwiinda mubuumi bwakuliimya kulya akupona kotaciti cinyonyoono, peepe, nkaambo kuzunda cinyonyoono acalo ncipego cakupegwa buyo.
Ooyo mulimo ookwa Yahuwah
Pele Yahuwah ulivwubide alweengelelo lunji, alimwi wakatuyanda kapati kwiindilila. Nikuba kuti twakalifwide akaambo kazibi zyesu, wakatupa buumi abusena bwabulemu antoomwe a Kristu kujulu, kutegwa mumisela iicizya Walo akatondezye buvwubi bwa luzyalo Lwakwe bwiindilila zyoonse mukutufwida nkumbu kwiinda muli Kristu Yahushua. Nkaambo inywe mwakafutulwa aluse lwa Yahuwah kwiinda mukusyoma. Tiimwakafutulwa nkaambo kazeezyo nzimwakacita pe. Pele eeco ncipego ca Yahuwah, kutali camilimo yanu, aboobo muntu atalikankaizyi pe. Yahuwah nguwakatulenga. Twakalengwa muli Kristu Yahushua kuti tubeleke milimo mibotu, eeyo Yahuwah njaakatubambila kale-kale kuti twiicite akweendela muli njiyo. (BaEfeso 2:4-10)
Lufutuko kwiinda mu lusyomo ncecitozya muntu kukubaa lufutuko, kutali milimo webo njocita nocengulula meso aako kuzwa kuli Kristu akutalika kusumpula micito yamaanza aako. Inga muntu watalika akulidunda kuti ulikkutide eelyo naliimya kulya maccokoleti ngayandisya kapati, cakwaayanda ncobeni, pele nkaambo walo uyeeya kuti ajisi musamu uugwitinganya mubili, aboobo aliimya kulya nkaambo ooyo musamu ulaa ntenda kuli nguwe. Kunyina nonga walimvwa kusumpuka eelyo nobona Banakristu bamwi bacita cintu nceenya ayebo ncosisikizya kucita, pele nkaambo “munakristu wamasimpe teelede kucita / nokuba kulya / nokuba kunywa / akulangilizya cintu eeco,” ayebo ulaliimya akulilesya zintu eezyo caantangalala.
Muntu uulimvwa kusumpuka mumoza kwiinda bamwi, utondezya buyo mbwalaa penzi lyakuyandisya lufutuko kwiinda mumilimo yamaanza aakwe. Mukwiimpanya boobo, Paulu waamba kuti, ngu Yahuwah “wakatubamba kuti tupone antoomwe aKristu.” Aboobo mulimo wesu ngwa kusyoma nguzu zya cipego eeco ncaakatwaabila: “Ikuti yebo walilekelela zibi zyako amulomo wako, kuti Simalelo wesu ngu Yahushua, akusyoma mumoyo wako kuti Yahuwah wakamubusya kuzwa kubafu, yebo uyoofutulwa.” (BaLoma 10:9)
Mulengi wesu Nguutulengulula
Aboobo kuti naa muntu umwi kali muli Kristu, walengululwa bupya. Zintu zikulu-kulu zyamana; amulange zyoonse zyaba zipya. Ooyo wacita eezi ngu Yahuwah, walo wakayanzana andiswe kwiinda muli Kristu. Eelyo wakatupa mulimo wakukambauka luyanzano oolu. Lino tukambauka kuti muli Kristu, Yahuwah ulayanzanya bamunyika anguwe, tabalauki zibi zyabo. Aboobo watupa makani aaluyanzano oolu. (2 Bakolinto 5:17-19)
Mulimo wa nzila ya lufutuko ujatikizya zintu zinjaanji kuleka buyo kuyandisya kuvwuna babisyi kuzwa ku lufu luteeli pe. Magolelo eeni ngakubaleta kuti beendelane antoomwe batalike alimwi kumvwana cilongwe ciyumu nta a Mulengi wabo. Ooyu ngo mulimo uukonzya buyo kucitwa a Mulengi wesu Lwakwe alikke. Walo nguutulengulula mu cinkonzya Cakwe, akuyakulula mumoyo wabuntu oobo busalali mbutwakasweekelwa eelyo Adamu naakawida mu cibi.
Eeci ncipego citakwe muulo! Lino muntu uusyoma nasalazyidwe, utalika kuba “omwe” a Taata. Lino muciindi cakuti kalipenzya kuliimya zintu zibotu, ooyo muntu uusyoma natalika kucita kuyanda kwa Yahuwah, mubwini unoocita zintu nzyayandisya ncobeni. Ncenciceeci kuteelela ncokutakonzyi kukuvwuna muntu kuti ooko kuteelela kakuli kwakucita buyo ziluleme kuzyila mumoyo wako omwini. Kulikke kuteelela kuzyila mumoyo uusalala nkokutobela kutambulika ku Mwami Yahuwah, alimwi ooko kusalala boobo kujanwa buyo mucipego cakupegwa kuzwa kuli Nguwe.
Kusala nkukwako buno buzuba
Muuya Uusalala anabwiinga balati, “Boola!” Ayooyo uumvwa makani aaya aambe kuti, “Boola!” Kufumbwa uufwide nyota aboole anywe cabuyo maanzi aapa buumi. (Ciyubunuzyo 22:17)
Augustine waku Hippo, muna kritsu mutaanzi, sicikolo walwiiyo lwa buleza, aciindi cimwi wakaamba kuti: “Ooyo wakatulenga kakwiina uumugwasya takonzyi kutuvwuna kuti tiitwamuzumizya kutuvwuna.” Lufutuko, kutaanguna alimwi lyoonse kusikila kumamanino, ncipego cakupegwa buyo. Pele cili kuli nduwe kuti naa ulayanda kusala cipego eeco naa pe. Kukosozya ncaakaamba Augustine: Ooyo wakatulenga kakwiina lugwasyo luzwa kuli ndiswe, alimwi kakwiina uumuzumizya, ulatulengulula swebo mbweenya buyo kakwiina lugwasyo luzwa kuli ndiswe.
Aciindi cino, lufutuko ndulwako mukwesu, Kunyina cintu nconga wacita kuti uvwozyegwe cipego citakwe muulo cili boobo pe, kunyina milimo nokuba kuteelela nkokonzya kucita kuti uzumanane kupegwa cipego eeco pe. Lufutuko lulakuletela zyoonse nzyobulide kuti uyakululwe ube mucinkonzya ca bulemu bwa kujulu, alimwi eeco kusanganya antoomwe akuteelela kuzyila mu moyo uusalala akulitolaansi.
Yebo tokonzyi pe kuwina lufutuko. Nokuba boobo, yebo ulakonzya kutambula cipego eeco. “ Mbombubo kuli kulyookezya kubantu ba Yahuwah mbubuli mbwaakalyookezya Yahuwah mubuzuba bwaciloba. Nkaambo kufumbwa ooyo uunjila mukulyookezya kwa Yahuwah walyookezya kuzwa kumilimo yakwe, mbuli Yahuwah.” (BaHebulayo 4:9-10)
Kosala buno buzuba! Kotambula cipego ca Yahuwah ca lufutuko, mpoonya ayebo ulakonzya kulyookezya muli Nguwe.